М И Н И С Т Е Р С Т В О Н А Ф И Н А Н С И Т Е

# ИНФОРМАЦИЯ

**ЗА КАСОВОТО ИЗПЪЛНЕНИЕ НА ДЪРЖАВНИЯ БЮДЖЕТ И НА ОСНОВНИТЕ ПОКАЗАТЕЛИ НА КОНСОЛИДИРАНАТА ФИСКАЛНА ПРОГРАМА**

**ЗА ПЪРВОТО ТРИМЕСЕЧИЕ НА 2025 ГОДИНА**

**Априлски Нотификационни таблици за дефицита и дълга на България**

Съгласно априлските Нотификационни таблици за дефицита и дълга на България салдото на сектор „Държавно управление“ за 2024 г. е отрицателно в размер на 3,0 % от БВП. Общо шестнадесет държавни членки, включително България, отчитат дефицит в рамките на референтната стойност от 3 на сто от БВП по Пакта за стабилност и растеж.

На база на публикуваните в края на април данни на Евростат за дефицита и дълга на държавите членки през 2024 г. се отчита подобрение по отношение на осреднените стойности за дефицита и дълга на държавите от ЕС. Осреднената стойност на дефицита за държавите членки на ЕС за 2024 г. се равнява на 3,2 % от БВП при отчетен дефицит в размер на 3,5 % от БВП за 2023 г. За страните от еврозоната осреднената стойност на дефицита на сектор „Държавно управление“ за 2024 г. възлиза на 3,1 % от БВП при 3,5 % от БВП дефицит за 2023 г.

По отношение на дълга, България е втора след Естония с най-нисък дълг на сектор „Държавно управление“ в ЕС за 2024 г. – 24,1 % от БВП. Дванадесет държави членки надвишават референтната стойност от 60 % от БВП в Пакта за стабилност и растеж, като средно за ЕС относителният дял на показателя дълг спрямо БВП остава близко до отчетеното ниво за 2023 г. - 81,0 % от БВП.

**Развитие на икономическата среда**

Краткосрочните индикатори за първото тримесечие на 2025 г. показват подобрение на бизнес климата и леко влошаване на доверието на потребителите. Подобрението на бизнес климата се дължеше на по-оптимистични очаквания за бизнес състоянието на предприятията. В същото време по отношение на оценките за текущото бизнес състояние в промишлеността и строителството бе отчетен спад, а при анкетираните в търговията на дребно бе отчетено значимо подобрение. За периода януари-февруари промишленото производство претърпява спад от 5,4 % спрямо същия период на предходната година, докато строителната продукция нараства с 2,7 %. Същевременно оборота в търговията на дребно отбелязва ръст от 5,3 %. През месец януари индикаторът за производство в бизнес услугите нарасна с 8 % спрямо същия месец предходната година.

През първите три месеца на 2025 г. броят на регистрираните безработни в страната следва динамиката, наблюдавана и през предходните две години. В края на март техният брой достигна 156 335 души, което е с 4,5% (7,3 хил. д.) по-малко в сравнение със същия месец на 2024 г. Недостигът на трудов ресурс остана основно затруднение за развитието на бизнеса и все по-трудно той ще бъде задоволен с предлагането на труд единствено чрез привличането на неактивни лица обратно на трудовия пазар.

През първото тримесечие на 2025 г. годишният темп на инфлация според ХИПЦ беше 4,0 % през март. Услугите и енергийните стоки имаха най-голям ефект в общия индекс. Изчерпването на благоприятните базови ефекти при цените на енергийните стоки (най-вече при транспортните горива) също имаше влияние. Базисната инфлация бе 3,8 % на годишна база.

За първите два месеца на годината по текущата сметка на платежния баланс бе отчетен дефицит от 0,8 % от прогнозния БВП, при дефицит от 0,1 % за същия период на 2024 г. Вносът на стоки се увеличи с 6,1 %, докато износът леко намаля с 0,7 %, което доведе до увеличение на отрицателното салдо по търговския баланс. Водеща и при двата търговски потока бе търговията със страни извън ЕС. Както вносът, така и износът на услуги отбелязаха минимално изменение спрямо същия период на 2025 г., поради което излишъкът при услугите остана без промяна в отношение спрямо прогнозния БВП. Леко влошаване бе наблюдавано в баланса на първичния доход, поради по-голямо изплащане на инвестиционен доход към нерезиденти. През първите два месеца на годината входящите преки чуждестранни инвестиции достигнаха 626,6 млн. евро при 400,4 млн. евро за същия период на 2024 г.

Търсенето на заемни ресурси от частния сектор се запази високо и през първото тримесечие на 2025 г. Темпът на нарастване на кредита за частния сектор възлезе на 14,8 % в края на март, спрямо 14,7 % в края на 2024 г. Кредитите за домакинства нараснаха с 20,7 % на годишна база, при 20,8 % в края на 2024 г. Кредитите за покупка на жилища запазиха в края на март темпа си на растеж от края на предходната година от 29,1 %. От своя страна потребителските кредити се забавиха минимално до 11,6 %. Продължаващото силно търсене на кредити за покупка на жилище беше мотивирано от задържащите се ниски номинални лихвени проценти, растежа на доходите и продължаващия двуцифрен годишен ръст на цените на жилищата. Кредитите за нефинансови предприятия към края на март се увеличиха с 9,9 %, като водещ остана приноса на корпоративния овърдрафт, чиито ръст достигна 20,3 %. След като се забавяха през цялата 2024 г., редовните кредити за фирми започнаха отново да се ускоряват през 2025 г. Депозитите на нефинансовите предприятия и домакинствата продължиха да нарастват, като при фирмите през тримесечието се наблюдаваше плавно ускорение. В резултат, потокът от привлечени средства за банковата система и силната конкуренция между банките продължи да подкрепя високия растеж на кредита за неправителствения сектор.

**Основни акценти във връзка с текущото наблюдение на изпълнението на консолидираната фискална програма за първото тримесечие на 2025 г.**

При липсата на приет от Народното събрание закон за държавния бюджет за настоящата година до приемането му се наложи да бъде прилагана разпоредбата на чл. 87 на Закона за публичните финанси, съответно разпоредбите на Закона за събиране на приходи и извършване на разходи през 2025 г. до приемането на закона за държавния бюджет на Република България за 2025 г., Закона за бюджета на държавното обществено осигуряване за 2025 г. и Закона за бюджета на Националната здравноосигурителна каса за 2025 г. (ЗСПИР през 2025 г.). В изпълнение на тези разпоредби Министерството на финансите изготви разчети по държавния бюджет за януари и февруари 2025 г. за прогнозните размери на приходите, разходите, трансферите и вноската в общия бюджет на ЕС. Разчетите се основаваха на прогнози за приходите от данъци, изготвени от приходните администрации, както и на прогнози за основните бюджетни параметри (приходи, разходи и трансфери), изготвени от първостепенните разпоредители с бюджет (ПРБ) по държавния бюджет, прогнозни разчети за трансферите за общините, за Държавното обществено осигуряване, за Националната здравноосигурителна каса, за Българската национална телевизия, за Българското национално радио, за Българската телеграфна агенция и за сметките за средства от ЕС. На база на изготвените разчети и на основание чл. 3, ал. 3 на ЗСПИР през 2025 г. Министерския съвет със свои решения (РМС №43/2025 г. и РМС №110/2025) одобри финансиране на част от трансферите по държавния бюджет за януари и февруари за сметка на наличности от предходната година. След окончателното приемане от Народното събрание на Закона за държавния бюджет на Република България за 2025 г. (ЗДБРБ за 2025 г.) разходите за месец март се финансираха в съответствие с одобрените разчети.

Фискалната рамка със ЗДБРБ за 2025 г. предвижда дефицитът по консолидираната фискална програма да възлезе на 3 на сто от прогнозния БВП при спазване на фискалните правила по ЗПФ. Това поставя амбициозни цели пред приходните администрации, което изисква пълна мобилизация на усилията за подсилване на фискалния контрол, борба със сивата икономика, данъчните и митническите престъпления и засилен обмен на информация между различните администрации на изпълнителната власт.

***Бюджетно салдо по КФП за първото тримесечие на 2025 г.***

На база на данните от месечните отчети за касовото изпълнение на разпоредителите с бюджет за първото тримесечие на 2025 г. бюджетното салдо по КФП е дефицит в размер на 1,9 млрд. лв. (0,9 от прогнозния БВП).

***Приходи***

Общо приходите, помощите и даренията по КФП за първото тримесечие на 2025 г. нарастват номинално с 1,1 млрд. лв. (6,8 на сто), като основен двигател за това са данъчните и осигурителните приходи.

Постъпленията от данъци и осигурителни вноски нарастват с 1,6 млрд. лв. (13,3 %) спрямо отчетените за същия период на предходната година. В частта на приходите от преки данъци постъпленията нарастват номинално с 0,3 млрд. лв. (17,2 %) спрямо отчетените към март 2024 г. Постъпленията от социално и здравно осигурителни вноски нарастват с 0,5 млрд. лв. (11,1 на сто), като върху постъпленията в групата влияние оказват ръста на средната работна заплата, респективно средния осигурителен доход, както и увеличения размер на минималната работна заплата от януари 2025 г., ниските нива на безработицата и други. Приходите от косвени данъци нарастват номинално с 0,7 млрд. лв. (12,9 на сто) спрямо първото тримесечие на 2024 г., като върху постъпленията в групата влияние оказват курса на щатския долар, цената на суровия петрол на международните пазари, количествата внесени стоки, пораждащи ДДС и др. При приходите от акцизи за януари има ефект от въведените от 01.01.2025 г. по-високи акцизни ставки на освободените за потребление количества тютюн и тютюневи изделия, както и презапасяването с цигари и други тютюневи изделия при действието на предходния по-благоприятен акцизен режим. Постъпленията в групата на другите данъци (включват други данъци по ЗКПО, имуществени и др. данъци) нарастват номинално с 0,1 млрд. лв.

Неданъчните приходи нарастват с 0,1 млрд. лв. (5,9 % на сто) спрямо същия период на 2024 г. и се формират основно от приходи от държавни, общински и съдебни такси, приходи и доходи от собственост, приходи от концесии, приходи от продажба на квоти за емисии на парникови газове и други.

Постъпленията в частта на помощите и даренията намаляват с 0,7 млрд. лв. спрямо първите два месеца на 2024 г., което се дължи на базов ефект в 2024 г. от извършените в края на 2023 г., съответно възстановени в началото на 2024 г. от ЕК към България поради крайния срок на допустими разходи по проектите по Оперативните програми за програмен период 2013-2020 г.

***Разходи***

Разходите по КФП (вкл. вноската на Република България в бюджета на ЕС) към март 2025 г. нарастват номинално с 3,4 млрд. лв. (22,2 на сто) спрямо същия период на предходната година. Следва да бъде взето предвид, че през месец февруари 2024 г. има отчетена трансакция по възстановяване на разходи от сметка за чужди средства на Министерството на регионалното развитие и благоустройството (МРРБ) обратно към бюджета на министерството[[1]](#footnote-2) в размер на 1,2 млрд. лв. Поради тази причина в касовия отчет към края на март 2024 г. капиталовите разходи по КФП са отрицателни в размер на -0,3 млрд. лв. При елиминирането на тази трансакция, с оглед съпоставимост, разходите към края на март 2025 г. нарастват с 2,2 млрд. лв. (13,3 %). В отделните разходни показатели най-значително нарастване има при разходите за пенсии (0,7 млрд. лв. или 13,2 на сто), разходите за персонал (0,5 млрд. лв. или 12,0 на сто), здравноосигурителните разходи (0,3 млрд. лв. или 18,9 на сто), разходите за субсидии (0,2 млрд. лв. или 14,2 на сто) и други. Ръстът на разходите се дължи на влезли в сила нормативни актове, увеличение на пенсиите съгласно действащото законодателство, разплащане на задължения от предходната година, влезли в сила увеличени размери на възнагражденията в редица администрации, действащи програми за изплащане на компенсации на небитовите крайни потребители на електрическа енергия и други.

**Информация за разходите по програмите за компенсиране на разходите на небитови крайни клиенти за електрическа енергия и на операторите на електропреносната и електроразпределителните мрежи за закупуване на количества електрическа енергия, потребена за технологични разходи**

Към 31.03.2025 г. МС е одобрил (приел) програми с общ индикативен бюджет (ИБ) 877 млн. лв., в т. ч. с РМС № 294 от 23.04.2024 г. (изменено с РМС № 481 от 2024 г.) Програма за компенсиране на разходи на крайни клиенти за електрическа енергия за периода от 01.01.2024 г. до 31.12.2024 г. (50 млн. лв. ИБ), с РМС № 489 от 2024 г. (изменено с РМС № 542 от 2024 г.) Програма за предоставяне на компенсации за предприятия, нагнетили природен газ в подземното газово хранилище (ПГХ) „Чирен“ в периода от 1 май 2022 г. до 11 октомври 2022 г. (278 млн. лв. ИБ) и с РМС № 546 от 2024 г. (изменено с РМС № 654 от 2024 г. и РМС № 30 от 2025 г.) Програма за компенсиране на разходите на небитови крайни клиенти за електрическа енергия за периода от 1 юли 2024 г. до 31 декември 2024 г. (549 млн. лв. ИБ).

През отчетния период (01.01.2025 г. – 31.03.2025 г.) са изплатени 440,4 млн. лв. по одобрената с РМС № 546 от 2024 г. (актуализирана с РМС № 654 от 2024 г. и РМС № 30 от 2025 г.) Програма за компенсиране на разходите на крайни клиенти за електрическа енергия от 01.07.2024 г. до 31.03.2025 г.

# Основни показатели по консолидираната фискална програма[[2]](#footnote-3) за първото тримесечие на 2025 г.

Изпълнението на основните показатели по консолидираната фискална програма за първото тримесечие на 2025 г. е представено в следната таблица:

***Таблица[[3]](#footnote-4) №1***

|  |  |  |  |
| --- | --- | --- | --- |
| **ПОКАЗАТЕЛ** | **Разчет 2025 г.[[4]](#footnote-5)** | **Отчет към 31.03.2025 г.** | **Изпълнение** |
|  **КФП** |  **КФП** | **Национален бюджет** | **Европейски средства** | **спрямо разчет** |
| к.1 | к.2 | к.3=к.4+к.5 | к.4 | к.5 | к.6=к.3:к.2 |
| **ПРИХОДИ, ПОМОЩИ И ДАРЕНИЯ** | **90 270,8** | **16 834,3** | **16 449,2** | **385,2** | **18,6%** |
|  Данъчни приходи | 70 843,2 | 13 625,5 | 13 625,5 |  | 19,2% |
|  Неданъчни приходи | 11 988,7 | 2 458,9 | 2 459,8 | -0,9 | 20,5% |
|  Помощи и дарения | 7 438,9 | 749,9 | 363,9 | 386,0 | 10,1% |
| **РАЗХОДИ И ВНОСКА ЗА ОБЩИЯ БЮДЖЕТ НА ЕС** | **96 706,0** | **18 761,0** | **17 781,7** | **979,3** | **19,4%** |
|  Нелихвени | 92 653,1 | 17 841,7 | 16 862,4 | 979,3 | 19,3% |
|  Текущи | 79 151,2 | 16 807,4 | 16 412,0 | 395,4 | 21,2% |
|  Предоставени тек. и капит. трансфери за чужбина | 27,7 | 16,5 | 1,7 | 14,9 | 59,7% |
|  Капиталови | 13 474,1 | 1 017,8 | 448,7 | 569,0 | 7,6% |
|  в т.ч. нетен прираст на държавния резерв | 31,3 | 4,3 | 4,3 |  | 13,6% |
|  Лихвени | 1 623,2 | 411,0 | 411,0 | 0,01 | 25,3% |
|  Резерв за неотложни и непредвидени разходи | 409,1 |  |  |  |   |
|  Вноска за общия бюджет на ЕС | 2 020,5 | 508,3 | 508,3 |  | 25,2% |
| Трансфери - нето |  |  | -145,1 | 145,1 |  |
| **БЮДЖЕТНО САЛДО** | **-6 435,2** | **-1 926,7** | **-1 477,6** | **-449,1** |  |

* + **Приходите, помощите и даренията по консолидираната фискална програма** (КФП) запървото тримесечие на 2025 г. са в размер на **16 834,3 млн. лв**.**, което представлява 18,6 % от разчетите към ЗДБРБ за 2025 година.** Постъпленията нарастват с 1 076,5 млн. лв. (6,8 %) спрямо отчетените за първите три месеца на 2024 година. За този ръст принос имат най-вече данъчните приходи, които нарастват c 13,3 % (1 598,4 млн. лв.). Неданъчните приходи са близки до отчетените за същия период на 2024 г., а постъпленията в частта на помощите и даренията са по-малко с 659,0 млн. лева.

Общата сумана ***данъчните постъпления*** (вкл. приходите от осигурителни вноски) е в размер на ***13 625,5 млн. лв.,*** което представлява 19,2 % от разчетените за годината и формират 80,9 % от общите постъпления по КФП за периода.

Приходите в частта на *преките данъци* възлизат на 1 848,7 млн. лв., което представлява 12,6 % от разчета за 2025 г. и ръст с 271,5 млн. лв. (17,2 %) спрямо отчетените към март 2024 г. Приходите от *косвени данъци* са в размер на 6 366,7 млн. лв., което представлява 19,3 % от предвидените в ЗДБРБ за 2025 г. и ръст от 729,2 млн. лв., 12,9 % спрямо отчетените към март 2024 г. (основно поради ръст на приходите от ДДС). Постъпленията от *други данъци* (включват други данъци по ЗКПО, имуществени и др. данъци) са в размер на 781,4 млн. лв., което представлява 34,3 % от годишния разчет и ръст спрямо отчетените към март 2024 г. от 134,6 млн. лв. (20,8 %). Приходите от *социални и здравноосигурителни вноски* са в размер на 4 628,7 млн. лв. или 22,1 % от разчета за 2025 г. и ръст от 463,1 млн. лв. (11,1 %) спрямо отчетените за същия период на 2024 година.

***Неданъчните приходи*** са в размер на ***2 458,9 млн. лв.,*** което представлява 20,5 % от годишните разчетии ръст от 137,1 млн. лв., 5,9 % спрямо същия период на 2024 г. Тези приходи се формират основно от приходи от държавни, общински и съдебни такси, приходи и доходи от собственост, приходи от концесии, приходи от продажба на квоти за емисии на парникови газове и други.

Постъпленията от ***помощи*** ***и дарения*** от страната и чужбина (основно помощи от фондовете на ЕС) към март 2025 г. са в размер на ***749,9 млн. лв***., в т. ч. постъпили през месец януари средства в размер на 348,6 млн. лв. по бюджета на Министерството на отбраната по споразумения с Министерството на отбраната на Кралство Дания за сътрудничество в областта на материалните ресурси за отбрана.

**Разходите** по КФП (вкл. вноската в бюджета на ЕС) към март 2025 г. възлизат на **18 761,0 млн. лв.,** което е 19,4 % от годишните разчети**.** За сравнение, разходите по КФП за първите три месеца на 2024 г. бяха в размер на 15 356,8 млн. лв., като следва да бъде взето предвид, че през месец февруари 2024 г. има отчетена трансакция по възстановяване на разходи от сметка за чужди средства на Министерството на регионалното развитие и благоустройството (МРРБ) обратно към бюджета на министерството[[5]](#footnote-6) в размер на 1 200,0 млн. лв. Поради тази причина в касовия отчет към края на март 2024 г. капиталовите разходи по КФП са отрицателни в размер на 259,3 млн. лв. При елиминирането на тази трансакция, с оглед съпоставимост, разходите към края на март 2025 г. нарастват с 2 204,2 млн. лв. (13,3 %). Нарастване на разходите има в частта основно на социалните плащания, вкл. разходите за пенсии, както и при разходите за персонал, субсидии, капиталовите разходи и други.

***Нелихвените разходи*** към март 2025 г. са в размер на 17 841,7 млн. лв., което представлява 19,3 % от годишния разчет и ръст на съпоставима база с 1 961,9 млн. лв. (12,4 %) спрямо отчетените към март 2024 г. *Текущите нелихвени разходи* са в размер на 16 807,4 млн. лв. *Капиталовите разходи* (вкл. нетния прираст на държавния резерв) възлизат на 1 017,8 млн. лв. *Предоставените текущи и капиталови трансфери за чужбина* са в размер на 16,5 млн. лв. ***Лихвените плащания*** са в размер на 411,0 млн. лв. (25,3 % от планираните за годината и ръст от 73,4 млн. лв. спрямо същия период на 2024 г.).

Разходите по КФП по основните разходни групи към март 2024 г. и 2025 г. са представени на следната графика:

\* Вкл. нетния прираст на държавния резерв

* **Частта от вноската на Република България в общия бюджет на ЕС**, изплатена 31.03.2025 г. от централния бюджет, възлиза на **508,3 млн. лв.**, което е в изпълнение на действащото към момента законодателство в областта на собствените ресурси на ЕС.
* **Бюджетното салдо** по консолидираната фискална програма към март 2025 г. е **отрицателно** в размер на **1 926,7 млн. лв.** (0,9 % от прогнозния БВП).
* **Общият размер** **на касовите постъпления от ЕС** (от Структурните и Кохезионния фондове, от ЕЗФРСР и ЕФМДР, от средства за директни плащания към земеделските производители и плащания по пазарни мерки и др.) за първото тримесечие на 2025  г. е **1 122,1 млн. лв. Нетните постъпления от ЕС към 31.03.2025 г.** (касови постъпления от ЕС, намалени с вноската в общия бюджет на ЕС) са положителни в размер на **613,8 млн. лева**.
	+ - **Фискалният резерв[[6]](#footnote-7)** към 31.03.2025 г. е **8 992,473 млн. лв**., в т. ч. 7 454,150 млн. лв. депозити на фискалния резерв в БНБ и банки и 1 538,323 млн. лв. вземания от фондовете на Европейския съюз за сертифицирани разходи, аванси и други.
1. **Промени в данъчното законодателство за 2025 г.**

С цел усъвършенстване на законодателството и повишаване на приходите в държавния бюджет са приети следните **промени в данъчното законодателство в ЗДБРБ 2025,** както следва:

**По Закона за корпоративното подоходно облагане (ЗКПО)**

* ***Промени свързани с продължаване прилагането на данъчното облекчение за извършване на производствена дейност в общини с безработица, по-висока от средната за страната в случаите на минимална помощ по чл. 188 от ЗКПО.***

Целта на промяната е да продължи да се прилага данъчното облекчение за преотстъпване на корпоративен данък по чл. 184 от ЗКПО във връзка с чл. 188 от ЗКПО под формата на минимална помощ, като средство за насърчаване на икономическата активност чрез стимул за инвестиране в материални и нематериални активи в предприятия, намиращи се в общини с безработица по-висока от средната за страната, и се очаква така да се запазят или увеличат нивата на заетост в тези общини.

За продължаване прилагането на данъчното облекчение, представляващо минимална помощ са разработени текстове за минимална помощ, които са в съответствие с новия Регламент (ЕС) 2023/2831 на Комисията от 13 декември 2023 г. относно прилагането на членове 107 и 108 от Договора за функционирането на Европейския съюз към помощта de minimis (Регламент (ЕС) 2023/2831), срокът за прилагане на който е от 1 януари 2024 г. до 31 декември 2030 година.

Основните промени в условията за прилагане на минимална помощ съгласно Регламент (ЕС) 2023/2831, в сравнение с Регламент (ЕС) № 1407/2013, който се прилагаше до края на 2023 г., са:

* увеличаване на горния праг на минималната помощ, предоставяна на едно предприятие за период от 3 години от левовата равностойност на 200 000 евро на левовата равностойност на 300 000 евро;
* въвеждане на задължение за държавите членки да регистрират помощта de minimis в централен регистър, установен на национално ниво или на ниво Европейски съюз, считано от 1 януари 2026 г.;
* други различия, в т.ч. начина на изчисляване на периода за натрупване на помощта.
* ***Промени, свързани с необходимостта от уточняване и/или допълнение на текстовете в ЗКПО, свързани с прилагането на режима за облагане на многонационалните и големите национални групи предприятия с допълнителен данък и с национален допълнителен данък и издадените от Организацията за икономическо сътрудничество и развитие (ОИСР) административни насоки към Модела на правила на ОИСР срещу свиване на данъчната основа (втори стълб)***

Промените имат за цел прецизиране и осигуряване на съответствие на прилагането на част пета „а“ от ЗКПО с Модела на правила на ОИСР, Коментара към Модела на правила и административните насоки по прилагането на Модела на правила.

С направените изменения и допълнения на ЗКПО, свързани с прилагането на режима за облагане на многонационалните и големите национални групи предприятия с допълнителен данък и с национален допълнителен данък, ще се преодолее правната несигурност във връзка с прилагането на влезлите вече в сила от 1 януари 2024 г. разпоредби за въвеждане на Директива (ЕС) 2022/2523, както и, предвид т. 24 от преамбюла на същата, ще се въведат някои от разясняващите и насочващи правила на ОИСР за прилагането на втори стълб.

**По Закона за данъците върху доходите на физически лица (ЗДДФЛ)**

* ***Прецизиране разпоредбите на чл. 22в и чл. 22г от ЗДДФЛ, свързани с правото на ползване на данъчно облекчение за деца и данъчно облекчение за деца с увреждания от родител, на когото не е предоставено упражняването на родителските права в случаите на развод и в случаите, в които не е налице сключен брак между родителите***

Целта на промяната е изрично да се определи поредността на ползване на данъчните облекчения от двамата родители, като едновременно с това да се защитават правата на родителя, на когото е предоставено упражняването на родителските права.

* ***Промяна в сметката, по която се внасят дължимите данъчни задължения по ЗДДФЛ***

Приетото изменение е свързано с реализацията на проекта за миграция на бюджетните плащания към стандартите на Единната зона за плащания в евро (SEPA) от 01.10.2023 г. Целта на промяната е актуализиране на разпоредбите на закона, свързани с промяната в сметката на Националната агенция за приходите, по която се внасят дължимите данъчни задължения по ЗДДФЛ.

**По Закона за данък върху добавената стойност (ЗДДС)**

Като мярка, свързана с оптимизиране на бюджетните приходи е прието изменение в размерът на националния праг за освобождаване от облагане, като същия да се намали от 166 000 лева на 100 000 лева*.*

Приета е законова промяна, с която се намалява възможността за измами с данък върху добавена стойност, свързани с „търговията” с касови бележки и съответно с източване на ДДС.

**По закона за акцизите и данъчните складове (ЗАДС)**

* ***Въвеждане на акцизен календар в периода 2025-2029 г. за поетапно увеличаване на акцизните ставки върху тютюневите изделия***

Мярката е в продължение на наложената вече практика за осигуряване на прозрачност на процесите, предвидимост за бизнеса и стабилност за потребителите чрез въвеждането на нов акцизен календар за повишаване на акцизните ставки върху тютюна и тютюневите изделия. Повишаването на акцизните ставки върху тютюневите изделия, е в контекста на предстоящото преразглеждане на Директива 2011/64/ЕС на Съвета от 21 юни 2011 година относно структурата и ставките на акциза върху обработен тютюн (Директива 2011/64/ЕС на Съвета), с което се очаква да бъдат предложени по-високи минимални нива на данъчно облагане на тютюневите изделия и свързаните с тях продукти. Към настоящия момент в Република България се прилагат минималните нива на облагане с акциз върху тютюневите изделия. В тази връзка и доколкото с преразглеждането на Директива 2011/64/ЕС на Съвета се очакват значително по-високи изисквания към минималните нива на данъчно облагане, посредством въвеждането на поетапно увеличаване на акциза ще се намали изоставането на страната ни спрямо останалите държави членки в ЕС, където средните нива на акцизното облагане на цигарите е над 150 евро на хиляда къса, към текущите в България 90 евро на хиляда къса.

Не на последно място следва да се отбележи, че плавното повишаване на акцизните ставки ще предотврати и реалната опасност от увеличаване на незаконната търговия с тютюневи изделия, евентуалните сътресения на пазара, както и негативното отражение върху бюджетните приходи.

Увеличените акцизни ставки са регламентирани в ЗАДС (ДВ, бр., от 2025 г. от 1.04.2025 г.) в сила от 1 май 2025 година.

* ***Ограничаване на данъчнозадължените лица от презапасяване с тютюневи изделия в случаите на влизане в сила на нови акцизни ставки***

Направени са изменения и допълнения в действащата разпоредба на чл. 64, ал. 8 и 9, с които се въвежда правна норма по отношение на ограничаването на броя на заявявани и получавани бандероли от данъчнозадължените лица. Следва да се отбележи, че с нормативната промяна не се препятства дейността на засегнатите лица, тъй като е осигурена възможност във всеки един момент икономическият оператор да може да разполага с брой необлепени бандероли, който не надвишава сумата от предадения му брой бандероли през последните три месеца, съответно през предходните шест месеца за алкохолните напитки. На практика това означава, че дори при увеличаване на икономическата си активност три пъти над обичайната, икономическият оператор ще може да удовлетвори нуждите си от брой бандероли. Редакцията на алинея 9 на чл. 64 от проекта създава възможност при разполагаемост с брой бандероли под сумата на предадените за последните три/шест месеца, лицето да може да поиска и да му бъдат предоставени допълнителен брой бандероли.

* ***Въвеждане на задължение за временно сертифицираните получатели да подават съобщение за получаване чрез компютърната система, при получаване на акцизните стоки и допълване на хипотезите за движение на акцизни стоки, освободени за потребление на територията на друга държава членка с електронен опростен административен документ***

Допълнението в разпоредбата на чл. 76з, ал. 1 на ЗАДС е с цел временно сертифицирания получател при получаване на акцизни стоки на територията на страната да подава към митническите органи съобщение чрез компютърната система. Правната норма се прилага при движение на акцизни стоки, освободени за потребление на територията на друга държава членка с електронен опростен административен документ, което засяга регистрацията на сертифициран получател и на временно сертифицирания получател. Лицата, които получават акцизни стоки на територията на страната, които са освободени за потребление на територията на другата държава членка, имат задължение при получаване на акцизните стоки да подадат в компютърната система не по-късно от 5 работни дни, съобщение за получаване.

Приетата промяна в чл. 76з, ал. 8 от проекта посочва кога не следва да се прилагат разпоредбите на чл. 76з от закона, а именно „при движение на енергийни продукти с кодове по КН 2710 11 21, 2710 11 25 и 2710 19 29 в случаите, когато са в потребителски опаковки до 210 литра (наливно състояние, по смисъла на чл. 14, ал. 4)“.

* ***Подобряване на контролната дейност на митническите органи***

Въведената нова алинея 11 в разпоредбата на чл. 99а от ЗАДС регламентира физическите лица да могат да изпращат до или да получават от друга държава членка пощенски пратки съдържащи тютюневи изделия и алкохолни напитки, предназначени за лична или семейна употреба или за подаръци, когато стоките не са укрити, не надхвърлят количествените ограничения, предвидени за въвеждане и изпращане в правилника за прилагане на закона, лицата не са изпращали/получавали пощенски пратки през последните 30 дни и могат да докажат пред митническите органи предназначението и произхода на стоките. Регламентирането на конкретни ограничения за физическите лица при изпращане/получаване на акцизни стоки в пощенски и други пратки и товари, цели да ограничи възможността за осъществяване на незаконна търговия в други държави членки.

* ***Тематични проверки на НАП в дружества предоставящи "лизинг на персонал"***

С новата разпоредба на чл. 74л, ал. 7 от Закона за насърчаване на заетостта се въвежда солидарна отговорност между юридическото лице, предоставящо услугата „лизинг на персонал“ и лицето, ползващо услугата, в случай че дължимите данъци и осигуровки не са начислени и внесени своевременно.

В ***Закона за държавния бюджет на Република България за 2025 г.*** и актуализираната средносрочна бюджетна прогноза (АСБП) за периода 2025-2028 г., която представлява мотивите към законопроекта, са заложени и следните параметри:

* Запазват се размера на общата годишна квота за предоставяне на ваучери за храна (1,6 млрд. лв.) и общия размер на сумата, подлежаща за възстановяване на земеделските стопани от акциза за газьола в съответствие със ЗДБРБ за 2024 г. (ДБ, бр. 108, от дата 30.12.2023 г.) - 100 млн. лв..
* Ползване в увеличен размер на данъчните облекчения по чл. 22в и 22г от ЗДДФЛ (за деца и за деца с увреждания) и през 2025 г., както следва: 6 000 лв. годишно за едно ненавършило пълнолетие дете, 12 000 лв. - за две ненавършили пълнолетие деца, 18 000 лв. - за три и повече ненавършили пълнолетие деца и съответно, за деца с увреждания в размер на 12 000 лв. годишно, с възможност за авансово ползване през годината
* След 31.12.2024 г. се прилага стандартна 20 % ставка на ДДС, както за доставките на хляба и брашното, така и за доставките на ресторантьорски и кетъринг услуги.

През 2025 г. продължава действието на приетите в предходната година данъчни изменения:

* Постановено е положително решение на ЕК относно съответствие с Насоките за регионална държавна помощ (2021/C 153/01) за прилагане на нова схема на **данъчното облекчение, представляващо държавна помощ за регионално развитие**, с което започна преотстъпването на корпоративен данък съгласно чл. 184 във връзка с чл. 189 от ЗКПО[[7]](#footnote-8), което да се прилага в срок до 31 декември 2027 г. Данъчната преференция се предоставя с цел да насърчи икономическата активност на МСП[[8]](#footnote-9), като ги стимулира да инвестират в материални и нематериални активи в предприятия, намиращи се в общини с безработица, по-висока от средната за страната, като се очаква така да се запазят или увеличат нивата на заетост в тези общини;
* От началото на 2024 г. бяха въведени електронни ваучери за храна с цел намаляване на административната тежест чрез дигитализация и осигуряване на по-конкурентна среда за всички лица, участващи в схемата за данъчното облекчение – оператори на ваучери за храна, работодатели, наети лица и други. След изтичането на шестмесечния преходен период, през който функционираха както ваучерите за храна на хартиен носител, така и електронните ваучери за храна, от 1 юли 2024 г. се премина изцяло към ваучери за храна на електронен носител (чл. 59 от ЗДБРБ, ДВ брой: 108, от дата 30.12.2023 г.).
* С измененията на ДОПК (ДВ, бр. 66 от 2023 г., в сила от 1.10.2023 г.) и приемането на Наредба Н-5 от 29.09.2023 г. за условията за осъществяване на фискален контрол върху движението на стоки с висок фискален риск на територията на Република България (ДВ, бр. 83 от 3.10.2023 г., в сила от 3.10.2023 г.) беше въведено задължително предварително деклариране на данни за превозите на стоки с висок фискален риск на територията на Република България с цел надграждане и усъвършенстване на фискалния контрол (ДВ, бр. 66 от 2023 г.). Мярката цели по-ефективна превенция и противодействие на данъчните измами и укриването и неплащането на данъци. Обхватът на мярката беше разширен от 3 януари 2024 г. като се добавя декларирането на стоки с висок фискален риск, започващи от територията на трета държава и завършващи на територията на страната, както и когато започват и завършват на територията на страната. С издадената през тази година Заповед № ЗМФ-237/31.03.2025 г. на министъра на финансите е разширен обхватът на мярката и по отношение на стоките, за които се прилага, като е допълнен списъка на стоките с висок фискален риск;
1. **Изпълнение на държавния бюджет[[9]](#footnote-10) за първото тримесечие на 2025 г.**

Изпълнението на основните показатели по държавния бюджет, на база месечните отчети на първостепенните разпоредители с бюджет е, както следва:

**Таблица**[[10]](#footnote-11) **№1 (млн. лв.)**

|  |  |  |  |
| --- | --- | --- | --- |
| **ПОКАЗАТЕЛИ** | **ЗДБРБ 2025 г.** | **Отчет** **март 2025 г.** | **Изпълнение спрямо ЗДБРБ 2025 г.** |
| **Общо приходи, помощи и дарения** | **55 168,4** | **9 694,0** | **17,6%** |
|  -Данъчни приходи | 48 187,2 | 8 247,7 | 17,1% |
|  Корпоративни данъци | 6 619,4 | 181,7 | 2,7% |
|  ДДФЛ | 7 972,1 | 1 661,2 | 20,8% |
|  ДДС | 24 833,6 | 4 743,4 | 19,1% |
|  Акцизи  | 7 693,0 | 1 514,2 | 19,7% |
|  Данък в/у застрахователните премии | 74,6 | 17,3 | 23,1% |
|  Мита и митнически такси | 367,0 | 91,8 | 25,0% |
|  Други данъци | 627,5 | 38,1 | 6,1% |
|  -Неданъчни приходи | 6 980,7 | 1 096,3 | 15,7% |
|  -Помощи и дарения | 0,5 | 350,0 |  |
|  **Разходи, трансфери и вноска в бюджета на ЕС** | **62 301,0** | **12 359,3** | **19,8%** |
|  ***-Нелихвени разходи*** | 29 105,5 | 4 121,4 | 14,2% |
|  Текущи  | 23 695,7 | 3 888,6 | 16,4% |
|  Предоставени тек. и капит. трансфери за чужбина | 27,7 | 1,5 | 5,6% |
|  Капиталови | 5 382,1 | 231,2 | 4,3% |
|  ***-Лихви*** | 1 567,0 | 396,6 | 25,3% |
|  По външни заеми | 1 349,1 | 363,7 | 27,0% |
|  По вътрешни заеми | 217,9 | 32,9 | 15,1% |
|  ***- Резерв за непредвидени и неотложни разходи[[11]](#footnote-12)***  | 131,4 |  |   |
|  ***- Трансфери за др. бюджети – нето*** | 29 476,6 | 7 333,0 | 24,9% |
|  ***- Вноска в бюджета на ЕС*** | 2 020,5 | 508,3 | 25,2% |
| **Бюджетен баланс** | **-7 132,6** | **-2 665,2** |  |

* **Приходи по държавния бюджет**

Общият размер на **приходите, помощите и даренията по държавния бюджет** към март 2025 г. е **9 694,0 млн. лв.**, което представлява 17,6 % изпълнение на разчетите по ЗДБРБ за 2025 г. и ръст от 1 294,3 млн. лв. (15,4 %) спрямо отчетените за същия период на предходната година.

* **Данъчни приходи**

Размерът на **данъчните постъпления по държавния бюджет** към март 2025 г. е **8 247,7 млн. лв**., което представлява 17,1 % изпълнение на годишните разчети. Сравнени с данните към март 2024 г. данъчните приходи нарастват с 1 009,6 млн. лв. или 13,9 на сто.

* **Преки данъци**

Приходите в групата на **преките данъци** са в размер на**1 843,0 млн. лв**. или 12,6 % от планираните за годината, като съпоставени със същия период на предходната година постъпленията нарастват с 271,3 млн. лв. (17,3 %). Повишението се дължи основно на по-високите приходи от данъците върху доходите на физическите лица, които нарастват с 18,3 % в сравнение с края на март 2024 година.

Приходите от ***корпоративни данъци*** към март 2025 г. са в размер на 181,7 млн. лв. Сравнени с данните към месец март на предходната година постъпленията са с 14,0 млн. лв. повече.

Постъпленията от ***корпоративен данък*** през 2025 г. са в пряка зависимост от следните показатели:

* декларирана данъчна печалба по подадените ГДД за 2024 г.;
* декларирана данъчна загуба за 2024 г.;
* общ размер на авансовите вноски, които данъчно задължените лица правят въз основа на прогнозната данъчна печалба за текущата година;
* общ размер на разликата за внасяне по ГДД за 2024 г.;
* начислените по ревизионни актове суми за корпоративен данък;
* относителния дял на постигнатата събираемост при корпоративния данък.

Върху размера на приходите от корпоративен данък влияние оказват и прилагането на преференцията за пренасяне на данъчни загуби, както и на възможността за допълнителна еднократна корекция на годишната данъчна декларация при откриване на счетоводни или други грешки и при отразяване на коригиращи събития по смисъла на приложимите счетоводни стандарти в срок до 30 септември на текущата година.

В тази група данъци са и приходите от данък върху дивидентите, ликвидационните дялове и доходите на местни и чуждестранни юридически лица, които са в размер на 38,2 млн. лв., като съпоставено със същия период на предходната година приходите намаляват с 8,3 млн. лв. Постъпленията от данъци върху дивидентите, ликвидационните дялове и доходите на юридически лица зависят от състоянието на икономиката и осъществяващите се процеси по разпределение на фирмена собственост в страната.

Приходите от **данъци върху доходите на физически лица** са в размер на **1 661,2 млн. лв.** или 20,8 % от заложените в разчета за годината. Тези приходи са с 257,3 млн. лв. повече или 18,3 % ръст спрямо същия период на предходната година.

Основен фактор за размера на данъчните постъпления от ДДФЛ е развитието на параметрите на пазара на труда. Нарастването на заетостта, спад на безработицата и ръст на заплащането на труда са предпоставки за по-високи приходи от този вид данъци. Влияние върху размера на постъпленията от ДДФЛ оказват действащите законодателни и административни мерки в областта на трудовото, социалното и данъчното законодателство. За повишаване на тази група данъчни приходи допринасят и предприетите мерки за намаляване на недекларирания труд, мерките за повишаване на събираемостта на задължения за минали периоди и тематичните кампании за контрол, провеждани от НАП.

*По трудови правоотношения* приходите от данъка към март 2025 г. са 1 417,8 млн. лв., 20,8 % от годишните разчети. Тези приходи нарастват с 233,4 млн. лв. (19,7 %) в сравнение със същия период на предходната година.

Фактор за нарастване на приходите от ДДФЛ е отчетения висок номинален ръст на средната работна заплата през 2024 г., както в частния сектор, така и в обществения сектор, в т. ч. увеличението на заплатите в сферата на образованието и на разходите за персонал в бюджетните организации. При тази група данъчни приходи през 2025 г. влияние оказва увеличението от 1 януари 2025 г. (съгласно постановения механизъм в чл. 244, ал. 2 от Кодекса на труда) на минималната работна заплата за страната от 933 лв. на 1 077 лв. или с 15,4 %.

Влияние върху приходите от трудови правоотношения в посока намаление в началото на годината оказва ползването на облекченията за деца по чл. 22в и чл. 22г от ЗДДФЛ чрез подаване на декларация по образец при работодателя през месец декември. Очаква се ползването на облекченията за деца по чл. 22в и чл. 22г от ЗДДФЛ чрез подаване на годишната данъчна декларация за доходите, придобити през 2024 г., както и авансовото ползване на облекченията при работодател за придобитите доходи през 2025 година да окаже въздействие и през следващите отчетни периоди.

*По извънтрудови правоотношения (свободни професии, граждански договори, еднолични търговци и др.)* приходите от данъка към март 2025 г. са в размер на 83,8 млн. лв. (17,0 % от годишния разчет). За отчетния период са постъпили с 15,1 млн. лв. повече приходи или 21,9 % ръст спрямо края на март 2024 година. Основно влияние върху тези приходи оказват резултатите от годишните данъчни декларации по чл. 50 от ЗДДФЛ (дължим данък за довнасяне или надвнесен данък) и дължимите авансови вноски, както и плащанията за минали години и размера на възстановения и прихванат данък. Възстановяването на суми при ползването на данъчното облекчение за деца по чл. 22в и по чл. 22г от ЗДДФЛ с подаването на годишните декларации води до намаление на постъпленията в тази група данъци.

*Окончателен данък на местните и чуждестранни физически лица по чл. 37 и 38 от ЗДДФЛ* и *данък върху дивидентите и ликвидационните дялове на физически лица* - постъпленията от тези данъци са в размер на 159,7 млн. лв. или 24,5 % от плана за 2025 година. За отчетния период са постъпили с 8,8 млн. лв. (5,9 %) повече приходи спрямо същия период на предходната година. Ръстът на тази група данъци се дължи, както на отчетените финансови резултати от нефинансовите предприятия през 2024 г., така и от предприетите законодателни и контролни мерки. Влияние върху изпълнението на приходите от данък върху дивидентите и ликвидационните дялове на местни и чуждестранни физически и юридически лица имат предприетите контролни действия от НАП за проверка на касови наличности. Контролните действия са насочени приоритетно към лица, за които има информация за висока касова наличност (над 100 хил. лв.), и при които има риск от наличие на сделки, сключени при условия, водещи до отклонение от данъчно облагане, наличието на скрито разпределение на печалбата по смисъла на § 1, т. 5 от ДР на ЗКПО. Скритото разпределение на печалбата се третира като дивидент, за който се внася 5 % данък върху разпределените суми. Постъпленията от данъка върху дивидентите нарастват допълнително в резултат на действащата разпоредба от Закона за ограничаване на плащанията в брой (чл. 3, ал. 4, т. 3), плащанията на територията на страната на дивиденти, със стойност равна на или надвишаваща 1 000 лв., да се извършват само чрез превод или внасяне по платежна сметка.

* **Косвени данъци**

Приходите от **косвени данъци** към март 2025 г. са в размер на **6 366,7 млн. лв**. или 19,3 % от годишния разчет. Сравнени с данните за същия период на предходната година постъпленията нарастват със 729,2 млн. лв. (12,9 %). Това нарастване се дължи основно на по-големите приходите от ДДС.

**Приходите от ДДС** са в размер на **4 743,4** **млн. лв.,** което представлява 19,1 % от планираните със ЗДБРБ за 2025 година. Съпоставени с края на март 2024 г., приходите от ДДС нарастват със 740,7 млн. лв. (18,5 на сто), в резултат както на по-високите приходи от ДДС от сделки в страната и вътреобщностни придобивания (ВОП), така и при ДДС от внос от трети страни.

Нетният размер на приходите от *ДДС от внос* към март 2025 г. е 1 568,3 млн. лв. и се отчита нарастване с 11,2 % (157,7 млн. лв.) спрямо края на март 2024 г., като увеличението е най-значително при внос на транспортно оборудване и потребителски стоки, храни, напитки и други. Разглеждайки декларирания ДДС при внос по групи стоки, съобразно Класификатора на широките икономически категории (BEC) към март 2025 г. спрямо същия период на предходната година се наблюдава повишение при всички групи стоки с изключение на група „Горива и смазочни материали“. Върху постъпленията от ДДС от внос влияние оказва възможността за отложено начисляване на ДДС от вносител при внос на стоки от трети страни, в съответствие с разпоредбата на чл. 167а от Закона за данък върху добавената стойност. Ефектът от прилагането на този режим към края на месец март 2025 г. е неначислен ДДС при внос в размер на 389,3 млн. лв., което е с 34,3 млн. лв. повече спрямо 2024 г. и е регистриран ръст от 9,7 %. Стоките с най-значителен дял под режима са: руди, шлаки и пепели – 211,1 млн. лв. (намаление в сравнение с месец март 2024 г. от 3,7 млн. лв.), мед и изделия от мед – 75,2 млн. лв. (увеличение с 18,3 млн. лв.) и чугун, желязо и стомана – 42,2 млн. лв. (увеличение с 0,04 млн. лева). Изброените три групи стоки формират 84,4 % от неначисления ДДС при внос за първите три месеца на 2025 година.

Постъпленията от *ДДС при сделки в страната и ВОП (нето)* към март 2025 г. възлизат на 3 175,1 млн. лв. Сравнени с данните за същия период на предходната година постъпленията нарастват с 583,0 млн. лева.

Ефективно внесеният ДДС по сметките на НАПсеформира от данък по справки-декларации от сделки в страната и ВОП и допълнително внесени суми, разкрити с данъчно-ревизионни актове при ревизии. Тези постъпления са в размер на 5 938,2 млн. лв., което представлява ръст от 511,8 млн. лв. (9,4 %) спрямо март 2024 година. Декларираният ДДС за възстановяване зависи от размера на износа и извършените инвестиции. Регистрираните лица по ДДС упражняват право на данъчен кредит чрез приспадане по реда на чл. 92, ал. 1 от ЗДДС или чрез ефективно възстановяване от данъчната администрация след определения срок. *Приспаднатият данък* към март 2025 г. е 299,0 млн. лв. и е с 45,4 млн. лв. повече от 2024 година (17,9 % ръст). *Възстановеният данък* намалява и е в размер на 2 763,1 млн. лв., което е със 71,2 млн. лв. (2,5 %) под възстановените суми към март миналата година. Невъзстановеният ДДС към края на месец март 2025 г. е в размер на 82,3 млн. лв., като се увеличава със 17,0 млн. лв. (25,9 %) спрямо същия период на 2024 година.

**Приходите от акцизи (нето)** от внос, вътрешно производство и въведени в страната от други държави-членки на ЕС акцизни стоки са в размер на **1 514,2 млн. лв**., което е 19,7 % от планираните със ЗДБРБ за 2025 г. Съпоставени със същия период на предходната година постъпленията от акцизи са с 39,2 млн. лв. (2,5 %) по-малко.

Относителният дял на нетните постъпления от акциз по стокови групи е от: тютюн и тютюневи изделия (54,8 %); горива (39,8 %); алкохол и алкохолни напитки, вкл. бира (4,5 %) и други акцизни стоки (0,9 %). Постъпленията от акциз към март 2025 г. по основни стокови групи, са както следва:

* *акцизите от тютюн и тютюневи изделия* възлизат на828,9 млн. лева*;*
* *акцизите от горива* са в размер на 602,7 млн. лева;
* *акцизите от алкохол и алкохолни напитки (вкл. бира)* възлизат на 68,4 млн. лева;
* *приходите от ел. енергия и др. акцизни стоки* възлизат на 14,2 млн. лева.

**Приходите от данък върху застрахователните премии** са в размер на **17,3 млн. лв**., при планирани за годината 74,6 млн. лв., и в сравнение със същия период на 2024 г. отчитат ръст от 1,7 млн. лева.

**Постъпленията от** **мита** възлизат на **91,8 млн. лв**. или 25,0 % от планираните със ЗДБРБ за 2025 г. като заемат 1,1 % относителен дял в общия размер на данъчните приходи по държавния бюджет. В сравнение със същия период на предходната година събраните мита са с 26,1 млн. лв. (39,7 %) повече. Негативно влияние върху приходите от мита оказват нарушените вериги на доставки в резултат на събитията в Червено море, както и въведените от ЕС ограничителни мерки в съответствие с Регламент (ЕС) № 833/2014 и неговите последващи изменения и допълнения. Друг фактор върху постъпленията от мита има Регламент (ЕС) 2024/1392 на ЕП и Съвета от 14 май 2024 г., както и действащият преди това Регламент (ЕС) 2023/1077 (прилага се до 5 юни 2024 г.) във връзка с преференциалния режим спрямо Украйна под формата на пълно премахване на вносните мита върху вноса на промишлени продукти от страната, спиране на прилагането на механизма на „входните цени“ по отношение на продукти съгласно приложение I-A към Споразумението за асоцииране, спиране на прилагането на тарифните квоти и пълно премахване на вносните мита за тези продукти, и други.

Количествата на внесените стоки, обложени със ставка на митото, различна от „0“, нарастват с 50,8 %. Осреднената статистическа стойност за кг внесена стока намалява с 5,9 %, а осреднената ставка на митото, приложена за облагане на внесените от трети страни спада с 1,4 % спрямо данните към март на предходната година.

* **Други данъци**

Постъпленията от **други данъци** (с основен дял на позиция „Други данъци по ЗКПО“ в тях) по държавния бюджет към края на март 2025 г. са в размер на **38,1 млн. лв.** или 6,1 % от планираните със ЗДБРБ за 2025 г. Съпоставени с данните към март 2024 г. приходите от други данъци нарастват с 9,1 млн. лв. (31,3 %).

* **Неданъчни приходи**

**Отчетените неданъчни приходи** по държавния бюджет към март 2025 г. са в размер на **1 096,3 млн. лв**. (15,7 % от планираните за 2025 г.) и се формират основно от приходи от държавни такси, приходи и доходи от собственост, приходи от концесии и други неданъчни приходи.

* **Помощи и дарения**

**Помощите** **и даренията** по държавния бюджет към март 2025 г. са в размер на **350,0 млн. лв.,** в т. ч. 348,6 млн. лв. постъпили в края на месец януари еднократни приходи по споразумение между Министерството на отбраната на Република България и Министерството на отбраната на Кралство Дания за сътрудничество в областта на материалните ресурси за отбрана.

* **Разходи по държавния бюджет**

Общият размер на **разходите по държавния бюджет** (вкл. трансферите за др. бюджети и вноската в бюджета на ЕС) към март 2025 г. е **12 359,3 млн. лв**., 19,8 % от разчета. С оглед постигане на съпоставимост на графиката по-долу за 2024 г. е елиминирано влиянието на трансакцията по чл. 71, ал.1 от Постановление № 13 на Министерския съвет от 2024 г. (възстановени разходи в размер на 1 200 млн. лв. от сметката за чужди средства по бюджета на Министерството на регионалното развитие и благоустройството).

**Разходи, трансфери за други бюджети и вноска в бюджета на ЕС**

**към март 2024 г. и 2025 г.**

**(данните за кап. разходи за 2024 г. са на съпоставима база)**

\* Вкл. нетния прираст на държавния резерв

* **Нелихвени разходи**

**Нелихвените разходи** по държавния бюджет към март 2025 г. са в размер на **4 121,4 млн. лв**. На съпоставима база нелихвените разходи по държавния бюджет към края на март 2024 г. са в размер на 3 933,3 млн. лв., като разходите за първите три месеца на 2025 г. нарастват номинално със 188,1 млн. лв. (4,8 на сто), след елиминиране на трансакцията по чл. 71, ал.1 от Постановление № 13 на Министерския съвет от 2024 г.

Разходите за персонал (заплати и възнаграждения, други възнаграждения и плащания за персонала и осигурителни вноски) са в общ размер на 2 512,0 млн. лв. или 19,7 % от планираните за 2025 г. и ръст от 235,7 млн. лв. (10,4 %) спрямо същия период на предходната година. Разходите за издръжка (вкл. разходи за членски внос и участие в нетърговски организации и дейности и платени данъци, такси и административни санкции) са в размер на 617,7 млн. лв. или 11,4 % от планираните за годината и ръст от 13,1 млн. лв. (2,2 %) спрямо същия период на предходната година. Социалните разходи (вкл. разходите за стипендии) са в размер на 434,7 млн. лв. или 12,8 % от предвидените за годината като нарастват с 54,2 млн. лв. (14,2 %) спрямо същия период на предходната година. Част от планираните социални разходи по държавния бюджет се предоставят като трансфери за общинските бюджети. Разходите за субсидии са в размер на 324,3 млн. лв. или 15,1 % спрямо планираните за годината и са с 52,8 млн. лв. (14,0 %) по-малко, съпоставени със същия период на предходната година. Към март 2025 г. субсидиите за „БДЖ – Пътнически превози” ЕООД са в размер на 52,0 млн. лв., субсидиите за Национална компания „Железопътна инфраструктура” са 75,3 млн. лв. и 14,2 млн. лв. са за „Български пощи” ЕАД, в т. ч. 7,1 млн. лв. за извършване на универсална пощенска услуга, 6,8 млн. лв. за разпространение на периодични печатни издания - вестници и списания и 0,4 млн. лв. за предоставяне на административни услуги. За отчетния период субсидиите за „България Хели Мед Сървиз“ (център за спешна медицинска помощ по въздуха) са в размер на 1,5 млн. лв. Към месец март 2025 г. ДФ „Земеделие“ e изплатил субсидии в общ размер на 75,1 млн. лв., от които 0,6 млн. лв. държавна помощ; 70,6 млн. лв. преходна национална помощ за тютюн и 3,8 млн. лв. средства за ДДС по схеми „Училищен плод“ и „Училищно мляко“.

*Капиталовите разходи* (вкл. нетния прираст на държавния резерв) по държавния бюджет възлизат на 231,2 млн. лв.

* **Разходи за лихви**

**Лихвените плащания** по държавния бюджет към 31.03.2025 г. са в общ размер на **396,6 млн. лв**. или 25,3 % от предвидените в годишните разчети.

Разходите за **лихви по външни заеми** са в размер на 363,7 млн. лв., в т.ч. 358,6 млн. лв. по централния бюджет, като само през март са изплатени лихви в размер на 225,7 млн. лв. по емитирани облигации на международните капиталови пазари (МКП). По ДИЗ, управлявани от министерства и ведомства са изплатени 5,2 млн. лв. (по ДИЗ с краен бенефициент - търговско дружество няма извършени плащания).

През отчетния период не са използвани средства за покриване на риска от активиране на държавни гаранции.

**Лихвите по вътрешни заеми** по държавния бюджет към март 2025 г. са в размер на **32,9 млн. лв.** Платените лихви по ДЦК са в размер на 31,8 млн. лв., 1,2 млн. лв. са платените отстъпки, а реализираните при аукционите премии над номинала от емисии на ДЦК (отчетени в намаление на разходите за лихви по вътрешния дълг) възлизат на (-0,06) млн. лв.

* **Нетният размер на трансферите по държавния бюджет**  към март 2025 г. е **7 333,0 млн. лв.,** в т.ч.:
* бюджетните взаимоотношения  с  общините  включват  нето трансфери  и временни безлихвени заеми в  размер  на 2 708,4 млн. лв., от които субсидии от централния бюджет в размер на 2 319,3 млн. лв., други целеви трансфери от централния бюджет в размер на 45,9 млн. лв., нетни трансфери от/за други бюджети в размер на 360,8 млн. лв. и възстановени трансфери от предходни години в централния бюджет – 17,6 млн. лева;
* на социалноосигурителните фондове (нето) – 3 835,8 млн. лв.;
* на други автономни бюджети (ДВУ, БАН, ССА, БНТ, БНР и БТА) – 402,0 млн. лв.;
* на Фонд „Сигурност на електроенергийната система“ и сметки за средства от ЕС – 375,1 млн. лева.
* Частта от **вноската на Република България в общия бюджет на ЕС,** изплатена към 31.03.2025 г. от централния бюджет, възлиза на **508,3 млн. лева.**
* **Бюджетното салдо по държавния бюджет** към 31.03.2025 г. **е отрицателно** в размер на **2 665,2 млн. лева**.
* **Финансиране на бюджета чрез операции по дълга**

Към 31.03.2025 г. е реализирано положително нетно дългово финансиране на държавния бюджет в размер на 129,3 млн. лв., което се дължи на постъпленията от емисии на ДЦК на вътрешния пазар общо в размер на 994,0 млн. лв., извършените погашения по държавния дълг в размер на 848,8 млн. лв. и погашенията по държавни инвестиционни заеми (ДИЗ), управлявани от министерства и ведомства в размер на 15,9 млн. лв.

Операции с **държавни ценни книжа** по централния бюджет **(позиция във вътрешното финансиране):** Към 31.03.2025 г. е отчетено положително нетно вътрешно финансиране на държавния бюджет с ДЦК в размер на 145,2 млн. лв. Общият размер на ***постъпленията*** от емисии на ДЦК на вътрешния пазар възлиза на 994,0 млн. лв. или са емитирани ДЦК на обща номинална стойност 1,0 млрд. лв., разпределени в две нови емисии от месец януари, като същите са преотворени във февруари и март както следва:

* ***3-годишни ДЦК*** (емисията е пусната в обращение на 22.01.2025 г., деноминирана е в лева, с падеж 22.01.2028 г. и годишен лихвен купон от 2.75%) с общ пласиран обем от 500,0 млн. лв., в т.ч. през януари 300 млн. лв., през февруари 100 млн. лв. и през март 100 млн. лв.
* ***7-годишни ДЦК*** (емисията е пусната в обращение на 29.01.2025 г., деноминирана в лева, с падеж 29.01.2032 г. и годишен лихвен купон от 3.25%) с общ пласиран обем от 500,0 млн. лв., в т.ч. през януари 300 млн. лв., през февруари 100 млн. лв. и през март 100 млн. лв.

Отчетените ***погашения*** в края на март 2025 г. са в размер на 848,8 млн. лв. като през месец януари Министерството на финансите погаси емисия 5-годишни ДЦК от 2020 г. в обем от 600,0 млн. лв. номинална стойност и през месец март емисия 8-годишни ДЦК от 2017 г. в обем от 250 млн. лв.

Към 31.03.2025 г. е отчетено отрицателно нетно **външно финансиране** в размер на 15,9 млн. лв. по **държавния бюджет.** Към месец март не са издавани еврооблигации на МКП, както и няма усвоявания на средства по държавни заеми. Не са извършени погашения по външния държавен дълг от централен бюджет.

Погашенията по ДИЗ, управлявани от министерства и ведомства в края на март са в размер на 15,6 млн. лв. По заемите с краен бенефициент търговско дружество извършените погашения са в размер на 0,3 млн. лева.

През отчетния период не са използвани средствата, предвидени в ЗДБРБ за 2025 г., за покриване на риска от активиране на държавни гаранции.

* 1. **Разходи по централния бюджет за субсидии, капиталови трансфери** **и други разходи, свързани с дейността на реалния сектор**

Средствата за субсидии са предназначени за търговски дружества, осъществяващи превоза на пътниците по нерентабилни автобусни линии във вътрешноградския транспорт и транспорта в планински и други райони. По своя характер те са обществени превозни услуги от общ икономически интерес и имат предимно социална насоченост – масови превози до и от работните места в рамките на града и превози до малки отдалечени селища, осигуряващи връзка с общинския център.

За първо тримесечие на 2025 г. предоставените за тази цел средства са в размер на 28,0 млн. лв.

За първото тримесечие на 2025 г.от предвидените по централния бюджет ***капиталови трансфери*** за изпълнение на Програмите за отстраняване на нанесени щети върху околната среда, настъпили от минали действия или бездействия, при приватизация, не са изразходвани средства.

* 1. **Бюджет на съдебната власт**

За първото тримесечие на 2025 г. по бюджета на съдебната власт са отчетени **приходи** в размер на 28,7 млн. лв., от които 23,6 млн. лв. - приходи от съдебни такси. За сравнение, към 31.03.2024 г. са отчетени общо приходи в размер на 27,5 млн. лв., от които 23,6 млн. лв. - приходи от съдебни такси.

**Разходите** по бюджета на съдебната власткъм 31.03.2025 г.са в размер на 257,4 млн. лв., като с най-голям относителен дял от отчетените разходи са тези за персонал – 92,4 % (237,9 млн. лв.). За сравнение, през същия период на 2024 г. са отчетени общо разходи в размер 321,5 млн. лева.

1. **Просрочени задължения**

Към 31.03.2025 г. просрочените задължения на централно и местно правителство са в размер на **372,5 млн. лева.**

Размерът на просрочените задължения на **централното правителство** (министерства, ведомства и разпоредителите с бюджет по чл. 13, ал. 3 и ал. 4 на ЗПФ) е **200,9 млн. лева.** Спрямо отчетените в края на 2024 г. те нарастват с 15,2 млн. лв. В обхвата на държавния бюджет по-значими проблеми с наличие на просрочени задължения има при следните министерства: Министерството на регионалното развитие и благоустройството – 133,2 млн. лв. (намаление с 8,4 млн. лв. спрямо просрочията в края на 2024 г.); Министерството на земеделието и храните – 14,2 млн. лв. (увеличение с 2,8 млн. лв. спрямо просрочията в края на 2024 г. ); Министерство на транспорта и съобщенията – 7,0 млн. лв. (увеличение с 0,6 млн. лв. спрямо просрочията в края на 2024 г.); Министерство на правосъдието – 4,1 млн. лв. (увеличение с 3,5 млн. лв. спрямо просрочията в края на 2024 г.); Министерството на отбраната – 3,532 млн. лв. (увеличение с 0,5 млн. лв. спрямо просрочията в края на 2024 г.), в т.ч. 3,453 млн. лв. на ВМА. От разпоредителите с бюджет по чл. 13, ал. 3 на Закона за публичните финанси проблеми с наличието на просрочени задължения има основно при държавните висши училища – 12,1 млн. лв. (увеличение с 6,9 млн. лв. спрямо отчетените в края на 2024 г. и представляват задължения за комунални услуги, неплатени данък сгради и такса смет на общините от Софийския университет „Св. Климент Охридски“ и от НАТФИЗ „Кръстьо Сарафов“, както и от надвнесени такси от студенти и специализанти на Медицинския университет – София и просрочени задължения към МБАЛ "Света Марина" - Варна от Техническия университет Варна), Българската национална телевизия – 12,9 млн. лв. (увеличение с 4,5 млн. лв. спрямо отчетените в края на 2024 г., като това са основно просрочени задължения към доставчици в страната) и Българското национало радио – 2,7 млн. лв. (просрочията са близки до тези в края на 2024 г., като това са основно просрочени задължения за данъци, вноски, такси и административни санкции към Столична община за такса битови отпадъци за минали периоди, в т.ч. 1,5 млн. лв. за лихви). От разпоредителите с бюджет по чл. 13, ал. 4 на Закона за публичните финанси проблеми с наличието на просрочени задължения има при Държавно предприятие „Научно-производствен център“ – 2,7 млн. лв. (увеличение с 0,3 млн. лв. спрямо отчетените в края на 2024 г.).

Просрочените задължения по **бюджетите на общините** към 31.03.2025 г. са в размер на **171,6 млн. лв.,** като спрямо края на 2024 г. се отчита увеличение с 28,9 млн. лева. С най-голям относителен дял в просрочените задължения по бюджетите на общините към края на месец март 2025 г. са просрочените задължения към доставчици, които са в размер на 162,6 млн. лева. В делегираните от държавата дейности просрочените задължения са в размер на 6,6 млн. лева.

Извън обхвата на консолидираната фискална програма, продължава да има проблем с просрочията на лечебните заведения за болнична помощ (държавни и общински болници – търговски дружества). Към 31.03.2025 г. размерът на просрочените задължения е 50,0 млн. лв., от които 38,3 млн. лв. са на държавните болници и 11,7 млн. лв. са на общинските болници. Спрямо отчетените просрочени задължения към 31.12.2024 г. се отчита увеличение с 8,5 млн. лв. (с 20,5 на сто).

# Сметки за средства от ЕС на Разплащателната агенция към ДФ „Земеделие“ и на Националния фонд към Министерството на финансите

#  Сметка за Европейски средства на Разплащателна агенция ДФ „Земеделие“

* **Приходи**

Към 31.03.2025 г. отчетената сума в частта „Приходи“ по сметката за средства от Европейския съюз на Разплащателната агенция към ДФ „Земеделие” са в размер на 203,5 млн. лева. За същия период на предходната година постъпленията са били 288,6 млн. лева.

Приходната част е формирана от приходи от наказателни лихви, помощи и дарения от чужбина и коректив на касови постъпления, както следва:

* ***Приходи от наказателни лихви***

Към края на първото тримесечие на 2025 г. са отчетени приходи от получени наказателни лихви, свързани с вземания за възстановяване на средства от ЕК в размер на 0,4 млн. лева.

* ***Текущи помощи и дарения от Европейския съюз***

Общият размер на получените приходи, отчетени в „Текущи помощи и дарения от Европейския съюз“, към 31.03.2025 г. е 20,7 млн. лева.

Получените текущи приходи от възстановяване на средства от Европейски земеделски фонд за развитие на селските райони (ЕЗФРСР) по линия на Програмата за развитие на селските райони (ПРСР) без директни плащания към 31.03.2025 г. възлизат на 19,2 млн. лева. За същия период на миналата година отчетените текущи приходи са били в размер на 18,1 млн. лева.

Получените текущи приходи от възстановяване на средства по линия на схемите „Училищен плод“ и „Училищно мляко“ от Европейски фонд за гарантиране на земеделието (ЕФГЗ) към 31.03.2025 г. са 1,5 млн. лева. За първото тримесечие на 2024 г. по това направление са отчетени също 1,5 млн. лева.

За периода 01.01-31.03.2025 г. не са възстановени средства от Европейския фонд за морско дело и рибарство (ЕФМДР). През същия период на миналата година са получени 5,8 млн. лв. текущи приходи.

* ***Капиталови помощи и дарения от Европейския съюз***

Общият размер на получените приходи, отчетени в „Капиталови помощи и дарения от Европейския съюз“ към 31.03.2025 г. е 184,3 млн. лева.

Получените капиталови приходи от ЕЗФРСР по линия на ПРСР без директни плащания към края на месец март 2025 г. са 184,3 млн. лева. За сравнение, за първото тримесечие на предходната година, капиталовите приходи по ПРСР са били 262,6 млн. лева.

В периода 01.01-31.03.2025 г. не са получени капиталови приходи от фонд ЕФМДР. За същия период на предходната година по това направление са отчетени 3,6 млн. лева.

* ***Коректив на касови постъпления***

Към 31.03.2025 г. отчетеният коректив на касови постъпления е минус 1,9 млн. лева. Той е формиран от размера на принудително събрани суми от НАП, за които не е извършен превод на средства по сметката на ДФЗ-РА.

* **Разходи**

Към 31.03.2025 г. отчетените разходи възлизат на 94,5 млн. лв., формирани от текущи и капиталови трансфери, както следва:

* ***Субсидии и други текущи трансфери за нефинансови предприятия***

Отчетените към 31.03.2025 г. субсидии и други текущи трансфери за нефинансови предприятия са в размер на 33,7 млн. лв. и са разпределени, както следва:

- национално съфинансиране към ЕЗФРСР за директни плащания – 13,0 млн. лв.;

- текущи субсидии по ПРСР – 1,8 млн. лв.;

- текущи субсидии за пазарни мерки – 18,9 млн. лв.

Към 31.03.2024 г. отчетените текущи субсидии са били 25,7 млн. лева.

* ***Субсидии и други текущи трансфери за юридически лица с нестопанска цел***

Към края на първото тримесечие на 2025 г. за субсидии и други текущи трансфери за юридически лица с нестопанска цел са отчетени 1,9 млн. лева. За същия период на предходната 2024 г. този вид разходи са възлизали на 2,4 млн. лева.

Разпределението по дейности е както следва:

- текущи субсидии по ПМДР – 0,3 млн. лв.;

- текущи субсидии по Програмата за развитие на селските райони – 1,6 млн. лева.

* ***Капиталови трансфери за нефинансови предприятия***

Към края на първото тримесечие на 2025 г. за капиталови трансфери за нефинансови предприятия по ПРСР са отчетени 56,9 млн. лева. Отчетените за периода 01.01-31.03.2024 г. разходи за капиталови субсидии за физически лица и предприятия са били 39,8 млн. лева.

* ***Капиталови трансфери за организации с нестопанска цел***

Към 31.03.2025 г. за капиталови трансфери за организации с нестопанска цел са отчетени 2,0 млн. лева. За същия период на предходната година са отчетени 1,2 млн. лева.

* **Трансфери**

В частта на трансферите, в касовия отчет на ДФЗ-РА към 31.03.2025 г. са отразени следните касови потоци, възлизащи на нето минус 26,5 млн. лв.:

* ***Трансфери между бюджети и сметки за средства от Европейския съюз***

Трансферите от бюджетни сметки на бюджетни организации и общини са формирани при възстановяване на суми по вземания по ПРСР и директни плащания и техният размер е минус 0,1 млн. лева.

Предоставените за периода трансфери във връзка с чл.14 от Закона за подпомагане на земеделските производители възлизат на 0,2 млн. лева.

* ***Трансфери между сметки за средства от Европейския съюз:***

Предоставените трансфери са формирани от изплатените субсидии на публични бенефициенти. Към 31.03.2025 г. са отчетени 26,2 млн. лв., в т.ч.:

* национално съфинансиране към директни плащания: 0,1 млн. лв.;
* по Програмата за развитие на селските райони: 24,7 млн. лв.;
* по Програмата за морско дело и рибарство: 1,4 млн. лв.

 Към края на първото тримесечие на 2024 г. предоставените трансфери са възлизали на 15,4 млн. лева.

* **Финансиране**

Отчетената сума от всички операции с финансови активи и пасиви към 31.03.2025 г. възлиза на минус 82,6 млн. лв. и е формирана от:

* **Събрани средства и извършени плащания за сметка на други бюджети**

Към 31.03.2025 г. сумата за събрани средства и извършени плащания за сметка на други бюджети възлиза нето на минус 0,1 млн. лева.

* **Суми по разчети за поети осигурителни вноски и данъци**

Към края на първото тримесечие на 2025 г. сумата по разчети за поети данъци, формирани от удържан и внесен окончателен данък на физически лица, съгл. чл. 65, ал. 14 от ЗДДФЛ възлиза нето на 0,1 млн. лева.

* **Друго финансиране**

За периода 01.01-31.03.2025 г. извършените плащания, възстановените суми, разчетът с централния бюджет и операциите с чужди средства, включени в отчетността в „Друго финансиране“ възлизат общо на -82,6 млн. лева.

Към 31.03.2025 г. са отчетени плащания в общ размер на 171,6 млн. лева. За същия период на 2024 г. плащанията, отчитани като финансиране са били 272,6 млн. лева.

Отчетените плащания са по следните направления:

* 159,4 млн. лв. за директни плащания за сметка на ЕФГЗ;
* 9,6 млн. лв. средства от ЕЗФРСР, прехвърлени към директни плащания;
* 2,0 млн. лв. за пазарни мерки;
* 0,6 млн. лв. за преструктуриране.

Възстановените суми от Европейския съюз към 31.03.2025 г. възлизат общо на 736,0 млн. лева. Отчетеното изпълнение за периода 01.01-31.03.2024 г. е 594,3 млн. лева.

Възстановени са суми по следните направления:

* 710,1 млн. лв. за директни плащания от ЕФГЗ;
* 24,4 млн. лв. от ЕЗФРСР, прехвърлени към директни плащания;
* 1,5 млн. лв. за пазарни мерки от ЕФГЗ.

Предоставените суми (нето) по разчети с ЦБ за финансиране на плащания при недостиг на средства по сметки към 31.03.2025 г. възлизат на -647,0 млн. лева.

# Сметка за средствата от Европейския съюз на Национален фонд към Министерство на финансите

По сметките на НФ към 31.03.2025 г. са постъпили приходи (нето) в размер на 143,9 млн. лв. по програмите, съфинансирани от Европейския фонд за регионално развитие, Европейския социален фонд (включително Инициативата за младежка заетост), Кохезионния фонд на ЕС за финансовата рамка, както Европейския социален фонд+, ФМ на ЕИП 2014–2021 г., НФМ 2014–2021 г. и Швейцарско-българската програма за сътрудничество (ШБПС), като в тази сума са включени и отразените (нето) в отчетността на НФ операции по постъпването по банковите бюджетни сметки на Министерство на регионалното развитие и благоустройството (МРРБ) на чуждото финансиране по двустранните програми за трансгранично сътрудничество по външните граници на EС (ПТСВГ) и изплатените средства от получения ресурс към бенефициенти извън страната.

Извършените разходи (нето) за периода с натрупване чрез сметките на НФ възлизат на 234,4 млн. лева. По видове разходи изпълнението е както следва: 76,5 % от общата стойност са капиталови трансфери, 18,1 % са субсидии и 5,4 % предоставени текущи и капиталови трансфери за чужбина.

Трансферите (нето), временните безлихвени заеми (нето) и временна възмездна финансова помощ за разглеждания период са на стойност 554,4 млн. лв. (включват предоставените трансфери към бенефициенти по Оперативните програми (ОП) на ЕС - програмен период 2014 – 2020 г. и програмен период 2021 – 2027 г., ПТСВГ за периода 2014 – 2020 г. и програмен период 2021 – 2027 г., Националния план за възстановяване и устойчивост (НПВУ), ФМ на ЕИП 2014–2021 г. и НФМ 2014–2021 г., както и възстановени трансфери от бенефициенти-бюджетни организации за неусвоени суми по приключили проекти, за недопустими разходи или други надплащания. В консолидираната отчетност на НФ са отразени и трансфери (нето) към бенефициенти – бюджетни организации, които са за сметка на средства, предоставени от държавите-партньори по ПТСВГ.

Във връзка с изпълнение на програмите и проектите по програмен период 2014 – 2020 г., 2021 – 2027 г., ФМ на ЕИП и НФМ и НПВУ по сметките на НФ са получени трансфери от централния бюджет на стойност 110,8 млн. лева.

Общата сума от други приходи (корективи за касови постъпления, отчетени за дължими суми от бенефициенти), отчетени по сметката за средства от ЕС на НФ, са в размер на 0,1 млн. лева.

**Структурни и Кохезионен фондове (СКФ) 2007 – 2013 г.**

През отчетния период са отчетени (нето) възстановени суми от бенефициенти на стойност на 0,006 млн. лева.

 **Европейски фонд за регионално развитие, Европейски социален фонд (включително Инициативата за младежка заетост), Кохезионния фонд и ФЕПНЛ на Европейския съюз за финансова рамка 2014 – 2020 г.**

 През отчетния период няма получени средства от ЕК.

 Направените разходи (нето) по Оперативни програми и трансферите (нето) към бюджетни организации и операции с активи за периода са на стойност 14,4 млн. лв. (в тях влизат и извършените разходи по REACT-EU).

Възстановеното авансово финансиране по реда на ДДС6/2011 г. е в размер на 0,2 млн. лева.

**Европейския социален фонд+, Европейския фонд за регионално развитие (включително Фонда за справедлив преход) и Кохезионния фонд за програмен период 2021-2027 г.**

Получените средства (нето) от ЕК за периода са в размер на 137,4 млн. лв. и са разпределени както следва:

* Програма „Развитие на човешките ресурси” 2021-2027 г. – 30,8 млн. лв.;
* Програма „Храни и основно материално подпомагане” 2021-2027 г. – 15,4 млн. лв.;
* Програма „Образование” 2021-2027 г. – 5,1 млн. лв.;
* Програма „Околна среда“ 2021-2027 г. – 8,7 млн. лв.;
* Програма „Техническа помощ“ – 6,2 млн. лв.;
* Програма „Конкурентоспособност и иновации в предприятията“ 2021-2027 г. – 2,2 млн. лв.;
* Програма „Научни изследвания, иновации и дигитализация за интелигентна трансформация“ 2021-2027 г. – 3,7 млн. лв. и
* Програма „Транспортна свързаност“ – 65,3 млн. лева.

Направените разходи (нето) за периода са в размер на 321,1 млн. лв. и са разпределени както следва:

* Програма „Развитие на човешките ресурси” 2021-2027 г. – 133,5 млн. лв.;
* Програма „Храни и основно материално подпомагане” 2021-2027 г. – 19,1 млн. лв.;
* Програма „Образование” 2021-2027 г. – 29,9 млн. лв.;
* Програма „Околна среда“ 2021-2027 г. – 66,0 млн. лв.;
* Програма „Техническа помощ“ – 6,0 млн. лв.;
* Програма „Конкурентоспособност и иновации в предприятията“ 2021-2027 г. – 4,4 млн. лв.;
* Фонд за справедлив преход – 5,2 млн. лв.;
* Програма „Научни изследвания, иновации и дигитализация за интелигентна трансформация“ 2021-2027 г. – 3,6 млн. лв. и
* Програма „Транспортна свързаност“ – 53,4 млн. лева.

Възстановените средства по авансово финансиране по реда на ДДС6/2011 г. са в размер на 2,3 млн. лева.

**Национален план за възстановяване и устойчивост (НПВУ)**

През отчетния период чрез НПВУ бяха извършени разходи и трансфери (нето) в размер на 545,4 млн. лева.

 **Двустранни програми за трансгранично сътрудничество по външните граници на Европейския съюз 2014 – 2020 г. и 2021 – 2027 г.**

Получените средства към 31.03.2025 г. са на стойност 0,04 млн. лв. и представляват постъпили средства за съфинансиране от страните-партньори, както и разпределени към администратори в чужбина за сметка на средствата, получени от страната-партньор.

Сумата на разходите и трансферите (нето) към бюджетни организации в страната, които са направени през същия период по двустранните програми са на обща стойност 1,3 млн. лв., включително за плащания към бенефициенти в страната, извършени за сметка на полученото финансиране от страната-партньор по тези програми.

**Финансов механизъм на Европейското икономическо пространство и Норвежки финансов механизъм за периода 2009-2014 г. и 2014-2021 г.**

Получените средства към 31.03.2025 г. са в размер на 6,4 млн. лева.

Сумата на разходите и трансферите (нето) за периода са на обща стойност 14,7 млн. лева. В тази сума влизат и 4,7 млн. лв. разходи, отпуснати като безлихвени средства на Министерството на правосъдието от сметката за средства от ЕС на НФ.

**Програма САПАРД**

 През периода са извършени възстановявания от бенефициенти по дългове на стойност 0,0006 млн. лева.

# Бюджети на социално и здравно-осигурителните фондове и бюджети по чл. 13, ал. 2 и ал. 3 на Закона за публичните финанси

# Социално и здравно-осигурителни фондове

* + **Държавно обществено осигуряване**

Общата сума на **приходите, помощите и даренията** по бюджета на Държавното обществено осигуряване (ДОО) към 31.03.2025 г. възлиза на 3 378,4 млн. лв. Съпоставени с първото тримесечие на 2024 г., приходите по бюджета на ДОО нарастват с 352,2 млн. лв. (11,6 %). Постъпилите средства представляват 22,2 % спрямо разчетените в Закона за бюджета на Държавното обществено осигуряване за 2025 г. (ЗБДОО за 2025 г.). Най-голям е делът на приходите от осигурителни вноски (98,2 % от общите приходи), които за отчетния период те са в размер на 3 317,0 млн. лв. Приходите от осигурителни вноски към 31.03.2025 г. са 22,0 % от разчетите към ЗБДОО за 2025 г.

Отчетените неданъчни приходи към края на март 2025 г. по бюджета на ДОО възлизат на 61,4 млн. лв., в т.ч. 57,3 млн. лв. постъпили средства по чл. 4б, чл. 4в и чл. 69б от Кодекса за социално осигуряване (КСО).

Получените трансфери от централния бюджет (вкл. за поети осигурителни вноски) за периода са 3 058,4 млн. лв.

Размерът на извършените **разходи** за първите три месеца на 2025 г. по бюджета на ДОО е 6 453,2 млн. лв. Спрямо същия период на миналата година общо разходите по бюджета на ДОО са със 740,1 млн. лв. (13,0 %) повече. Изразходваните средства представляват 23,6 % от разчетените със ЗБДОО 2025 г. разходи. От структурна гледна точка най-голям относителен дял в общите разходи заемат разходите за пенсии, обезщетения и помощи, изплащани на основание КСО – общо 6 408,6 млн. лв. или 99,3 % от общия размер на разходите за отчетния период.

Отчетените разходи за **пенсии** по бюджета на ДОО към 31.03.2025 г. възлизат на 5 729,8 млн. лв., което е с 665,1 млн. лв. повече спрямо първите трит месеца на 2024 г. и представляват 23,8 % от разчета за годината. Основната причина за това е изплащането през първото тримесечие на 2025 г. на осъвременените пенсии с 11 % от 1 юли 2024 г., вкл. увеличението на минималната пенсия.

Отчетените разходи за **краткосрочни обезщетения и помощи по КСО** са в размер на 678,8 млн. лева. Спрямо същия период на миналата година изплатените обезщетения по КСО са със 73,7 млн. лв. (12,2 %) повече. Спрямо разчета в ЗБДОО за 2025 г. изпълнението е 22,1 %.

* + **Национална здравноосигурителна каса**

Общият размер на събраните **приходи, помощи и дарения** по бюджета на НЗОК за първото тримесечие на 2025 г. възлиза на 1 294,6 млн. лв., което е със 125,5 млн. лв. (10,7 %) повече в сравнение със същия период на предходната година. Постъпилите средства представляват 22,4 % от предвидените в Закона за бюджета на Националната здравноосигурителна каса за 2025 г. (ЗБНЗОК за 2025 г.) приходи. Постъпленията от здравноосигурителни вноски са в размер на 1 286,9 млн. лв., което е 22,4 % от предвидените в ЗБНЗОК за 2025 г. и със 124,0 млн. лв. повече от първите три месеца на 2024 г. Събраните неданъчни приходи към 31.03.2025 г. са 7,7 млн. лв., като основната част от тях са приходи от глоби, санкции и наказателни лихви.

Полученият трансфер от МЗ за финансиране на разходите за лекарствени продукти – ваксини и дейности по прилагането им по чл. 82, ал. 2, т. 3 от Закона за здравето; за дейности за здравно неосигурени лица, включващи: интензивно лечение; комплексно диспансерно (амбулаторно) наблюдение при пациенти с кожно-венерически и психиатрични заболявания; дейности по чл. 82, ал. 1, т. 2 от ЗЗ, за сумите по чл. 37, ал. 6 от Закона за здравното осигуряване (ЗЗО) и за медицински изделия, помощни средства, приспособления и съоръжения за хората с увреждания извън обхвата на задължителното здравно осигуряване за отчетния период e в размер на 55,2 млн. лева.

Получените трансфери от централния бюджет (вкл. за поети осигурителни вноски) за периода са 769,7 млн. лв.

Отчетените **разходи** към 31.03.2025 г. са в размер на 2 106,1 млн. лв. и нарастват с 317,7 млн. лв. (17,8 %) спрямо същия период на миналата година. Спрямо годишните разчети извършените разходи представляват 22,2 %.

Най-голям относителен дял в общите разходи (97,4 %) заемат здравноосигурителните плащания, които възлизат на 2 052,1 млн. лева. В отделните направления на здравноосигурителни плащания изпълнението на бюджета за първото тримесечие на 2025 г. е следното:

* ***първична извънболнична медицинска помощ*** *–* 135,9 млн. лева;
* ***специализирана извънболнична медицинска помощ***  – 135,7 млн. лева;
* ***дентална помощ* –** 116,8 млн. лева;
* ***медико-диагностична дейност* –** 58,9 млн. лева;
* ***лекарствени продукти, медицински изделия и диетични храни за домашно лечение на територията на страната -*** 297,3 млн. лв.
* ***лекарствени продукти за лечение на злокачествени заболявания в условията на болнична медицинска помощ***  – 301,2 млн. лева;
* ***медицински изделия, прилагани в болничната помощ –*** 47,3 млн. лева;
* ***болнична медицинска помощ –*** 952,9 млн. лева.
* ***други здравноосигурителни плащания*** – 6,0 млн. лева.

Като здравноосигурителни плащания следва да се третират и преведените 47,5 млн. лв. трансфери по договори за извършване на медицински услуги към бюджетни организации, в структурата на които има лечебни заведения по чл. 5 от Закона за лечебните заведения. Заедно с преведените трансфери усвоените средства за здравноосигурителни плащания възлизат на 2 099,6 млн. лв.

За периода са отчетени плащания в размер на 27,8 млн. лв. за дейности за здравнонеосигурени лица, лекарствени продукти, потребителска такса, медицински изделия за хората с увреждания и за лечение на лица до 18 годишна възраст по чл. 82, ал. 1а, 3 и 6 от Закона за здравето и на лица над 18 годишна възраст по чл.82, ал.1а и 6.

За първите три месеца на годината са отчетени 26,1 млн. лв. за административни разходи на институцията, които включват разходите за персонал, за текуща издръжка и лихвени плащания. Усвоените средства за административни разходи заемат 1,2 на сто в структурата на общите разходи за отчетния период. Отчетените капиталови разходи за периода възлизат на 0,1 млн. лева.

# Общински бюджети

* **Приходи**

**Приходите** по бюджетите на общините към 31.03.2025 г. са в размер на 1 054,9 млн. лв., което представлява 24,9 % от разчетените към ЗДБРБ за 2025 г. постъпления в размер на 4 240,4 млн. лв. и със 117,4 млн. лв. или с 12,5 % повече спрямо събраните за същия период на 2025 г. *Данъчните приходи* по общинските бюджети са в размер на 501,7 млн. лв. или 29,6 % от годишните разчети към ЗДБРБ за 2025 г. и с 12,0 % (53,6 млн. лв.) повече спрямо тези за предходната година. *Неданъчните приходи и помощите* възлизат на 553,2 млн. лв. или 21,7 % от разчетите и 63,9 млн. лв. повече спрямо първото тримесечие на предходната година. От имуществени данъци в общинските бюджети към 31.03.2025 г. са постъпили 496,0 млн. лв. или 30,0 % от годишния разчет и с 53,4 млн. лв. (12,1 %) повече спрямо същия период от миналата година. С най-значителен дял в приходите от имуществени данъци е данъкът върху превозните средства – 37,0 %, следват данъкът върху придобиването на имущество по дарения и възмезден начин - 31,0 %, данъкът върху недвижимите имоти –,– 30,8 % и туристическият данък – 1,1 %. Към 31.03.2025 г. по бюджетите на общините са постъпили 5,7 млн. лв. от патентен данък и данък върху таксиметров превоз на пътници.

Общият размер на *неданъчните приходи* по местните бюджети към 31 март 2025 г. е 548,2 млн. лв. Най-голям относителен дял в тях заемат приходите от общински такси (358,7 млн. лв.) или 65,4 %, следват приходите и доходите от собственост (97,1 млн. лв.) – 17,7 %, постъпленията от продажба на нефинансови активи (43,6 млн. лв.) – 8,0 % приходите от концесии (33,5 млн. лв.) 6,1 %, постъпленията от глоби, санкции и наказателни лихви (23,6 млн. лв.) – 4,3 % и други неданъчни приходи (6,0 млн. лв.) – 1,1 %. Съпоставени с първото тримесечие на 2024 г. постъпленията от неданъчни приходи са с 63,6 млн. лв. повече, като се наблюдава ръст във всички неданъчни приходи.

 Към 31.03.2025 г. по общинските бюджети са постъпили 5,0 млн. лв. приходи от помощи и дарения, които са с 0,2 млн. лв. повече от размера им през същия период на миналата година.

* **Разходи**

Към 31.03.2025 г. общините са отчели общо **разходи** в размер на 2 846,9 млн. лв., включително за сметка на предоставени допълнителни трансфери главно от държавния бюджет, и представляват 24,1 % от разчетите по ЗДБРБ за 2025 г. и с 3,3 % (91,0 млн. лв.) повече от същия период на миналата година. *Нелихвените разходи* възлизат на 2 834,3 млн. лв. С най-голям относителен дял са разходите за персонал (заплати и възнаграждения, други възнаграждения и плащания за персонала и осигурителни вноски), които са в размер на 1 821,1 млн. лв. – 64,3 %, следвани от разходите за издръжка (вкл. разходи за членски внос и участие в нетърговски организации и дейности, платени данъци, такси и административни санкции), които са в размер на 622,6 млн. лв. – 22,0 %. Разходите за субсидии възлизат на 130,1 млн. лв. В разходите за субсидии за нефинансови предприятия се отчитат предоставените от общините субсидии за вътрешноградски и междуселищни превози на транспортните фирми и дружества, които се планират в централния бюджет, както и тези, които се предоставят по решение на общинския съвет. Като разходи за субсидии за организации с нестопанска цел се отчитат отпусканите по решение на общинския съвет субсидии по реда на Закона за физкултурата и спорта за подпомагане дейността на спортните клубове в общините (отчитат се в местните дейности). Социалните разходи (текущи трансфери, обезщетения и помощи за домакинствата, вкл. разходите за стипендии) са в размер на 87,0 млн. лева.

Капиталовите разходи са в размер на 173,5 млн. лв., което е с 84,1 млн. лв. по-малко от същия период на миналата година, което е в резултат от прилагане на разпоредбата на чл. 98 от Закона за публичните финанси. От общия обем на направените капиталови разходи най-съществен дял - 58,7 % заемат разходите за придобиване на ДМА – 101,9 млн. лв. и за основен ремонт - 37,1 % дял, 64,3 млн. лева.

*Разходите за лихви към* 31.03.2025 г. възлизат на 12,6 млн. лв. Към същия период на 2024 г. те са били 14,7 млн. лв. или с 2,2 млн. лв. по-малко. Лихвените плащания за първото тримесечие на тази година по заеми от чужбина са в размер на 5,1 млн. лв. при 3,9 млн. лв. към същия период на миналата година, като най-голям размер е отчетен от Столична община (5,0 млн. лв.). По облигационни заеми платените лихви са 0,4 млн. лв., а по други вътрешни заеми към местни лица (заеми от банки, заеми към „ФЛАГ“ ЕАД и към др. местни лица) са 6,2 млн. лв., като при тях е най-голямото намаление спрямо 2024 г. (към 31.03. 2024 г. те са били 7,8 млн. лв. или с 1,6 млн. лв. повече). Общините отчитат и други разходи за лихви към местни лица в размер на 0,9 млн. лв. (с 1,7 млн. лв. по-малко в сравнение със същия период на миналата година).

* **Финансиране**

Към 31.03.2025 г. от договори с чуждестранни кредитори по общинските бюджети са получени заемни средства в размер на 121,3 млн. лв. Основно средствата са отчетени от Столична община (117,3 млн. лв.), като те са за финансиране на проекти за осигуряване на транспортна свързаност и достъпна среда, както и за разширяване на метрото. Средства, в размер на 4,0 млн. лв., са отчетени от община Бургас и са предназначени за финансиране на проект по изграждане на Многопрофилна болница за активно лечение на детски болести – Бургас.

Изплатените главници от общинските бюджети по външните заеми за същия период са в размер на 8,7 млн. лв. основно от Столична община.

За първото тримесечие на 2025 г. получените заемни средства от банки в страната, отчетени по общинските бюджети, са в размер на 27,3 млн. лв., а от други местни лица са 10,5 млн. лв. („ФЛАГ“ ЕАД) или общо получените заемни средства от лица в страната са 37,8 млн. лв. Изплатените от общините главници по банкови заеми от страната са отчетени в размер на 24,1 млн. лв. Погасените главници по заеми от др. лица от страната са 21,0 млн. лв., в т.ч. 17,1 млн. лв. към „ФЛАГ“ ЕАД, а останалите са по заеми към Фонд „Енергийна ефективност и възобновяеми източници“ и към други кредитори по договори за заеми по финансов инструмент, управляван от „Фонд Мениджър на финансови инструменти в България“ ЕАД. Общият размер на погашенията за периода по заемите от страната (45,1 млн. лв.) е по-голям от получените заемни средства за същия период, поради което нетният размер на операциите по тези заеми за първото тримесечие за 2025 г. е отрицателен (- 7,3) млн. лв. За същия период на 2024 г. общините са обслужвали повече дълг (платени са главници в размер на 67,2 млн. лв.), а получените от тях заемни средства от местни лица са били по-малко (24,8 млн. лв. ).

Погашенията за периода по емитирани през предходни периоди общински ценни книжа са отчетени в размер на 1,4 млн. лв. от 3 общини.

За отчетния период няма емитиран нов общински дълг.

Другото финансиране /нето/ по общинските бюджети към 31.03.2025 г. е 2,0 млн. лв., като съществена част от него представляват отчетените операции по Закона за управление на отпадъците. Нетният размер за периода на задълженията и погашенията по финансов лизинг и търговски кредити, като форми на дълг е в размер на 2,6 млн. лв. (3,4 млн. лв. задължения и 0,8 млн. лв. погашения).

Нетният размер на събраните средства и извършени плащания от общините за сметка на други бюджети, сметки и фондове е положителен и е в размер на 4,9 млн. лв.

Към 31.03.2025 г. отчетеният от общините нетен размер на операциите по придобиване на дялове, акции и съучастия е в размер на (-0,1) млн. лв.

Средства по общинските бюджети от приватизация на дялове, акции и участия за периода са отчетени в размер на 0,6 млн. лв.

Предоставените средства по възмездна финансова помощ за първото тримесечие на 2025 г. са (-4,5) млн. лв., а възстановените са 0,5 млн. лв.

Общините отчитат 1 922,8 млн. лв. бюджетен преходен остатък, а наличността към края на първото тримесечие на 2025 г. (по банкови сметки и каса) нараства и е в размер на 2 933,7 млн. лв. Част от наличността по общинските бюджети към 31.03.2025 г. е под формата на срочни депозити, които са отчетени в размер на 77,3 млн. лв., а 172,4 млн. лв. е левовата равностойност на остатъци по валутни сметки. Отчетената касова наличност (левова и валутна) 1,5 млн. лв.

Остатъкът по левови текущи сметки в БНБ е 480,7 млн. лв.

Отчетената наличност в делегираните от държавата дейности е 1 390,3 млн. лв. (47,4 % от общата наличност), а в местните дейности е 1 543,4 млн. лв. (52,6 %).

В държавните дейности наличността е формирана най-вече от получени от общините през текущата година средства от субсидии (875,3 млн. лв.). Следващата по размер наличност (409,1 млн. лв.) в тези дейности е с източник на средства, получени от общините също под формата на субсидии, но през преходни години. На трето място е остатъка (41,4 млн. лв.) от получени средства от други бюджети и сметки за средства от ЕС. Остатъци са формирани и от неизразходвани приходи (от текущата и от предходни години, общо за 19,7 млн. лв.), както и от други средства.

 Най-голяма част (622,3 млн. лв.) от наличността в местните дейности е формирана от средства, получени от общините през текущата година под формата на приходи и дарения. Голяма наличност, в размер на 615,6 млн. лв., е формирана и от все още неизразходвани средства, получени от общините през предходни години (от субсидии – 189,7 млн. лв., от приходи – 186,2 млн. лв. и от др. средства – 239,6 млн. лв.). Остатъкът на получените през първото тримесечие на 2025 г. средства от субсидии е 122,5 млн. лв., а остатъкът от получени средства от други бюджети и сметки за средства от ЕС, от възстановени отчисления от РИОСВ, от неизразходвани средства от дълг и др. е общо 183,0 млн. лева.

# Бюджети на Българската национална телевизия, Българското национално радио и Българската телеграфна агенция

**Приходите на Българската национална телевизия (БНТ)** към 31.03.2025 г. са в размер на 1,6 млн. лв., което представлява 16,2 % от заложените приходи в разчетите към ЗДБРБ за 2025 г. (10,0 млн. лв.). Отчетените приходи са постъпления от продажба на услуги, стоки и продукция (реклама, технически услуги, продажба на програми, приходи от почивно дело, приходи от участия в предизборни форми), наеми на имущество и други неданъчни приходи.

Отчетените разходи по бюджета на БНТ са в размер на 20,5 млн. лв., което представлява 19,5 % от предвидените разходи в разчетите към ЗДБРБ за 2025 г. – 105,2 млн. лв. Отчетените за периода разходи са с 1,1 млн. лв. по-малко спрямо отчетените разходи за същия период на предходната година. Българската национална телевизия съставя, изпълнява, приключва и отчита бюджет, съгласно чл. 70, ал. 1 от Закона за радиото и телевизията (ЗРТ). За периода са отчетени 18,3 млн. лв. текущи разходи и 2,1 млн. лв. капиталови разходи. Общият размер на отчетените текущи разходи включва: 11,1 млн. лв. разходи за персонал и 7,2 млн. лв. разходи за издръжка (вкл. разходи за членски внос, платени данъци, такси и административни санкции). Отчетените разходи за персонал представляват 54,3 % от отчетените за периода разходи.

За отчетния период средствата са усвоени за реализирането на основните цели и дейности на БНТ по подготовката, създаването и разпространението на телевизионни програми съгласно разпоредбите на Закона за радиото и телевизията.

**Бюджетни взаимоотношения** на БНТ с централния бюджет са 93,7 млн. лв. съгласно чл. 50, т. 2 от ЗДБРБ за 2025 г. За отчетния период е усвоена сума в размер на 19,4 млн. лв. или 20,7 % от размера на определените със закона бюджетни взаимоотношения на БНТ с централния бюджет.

Приходите по бюджета на Българското национално радио (БНР) към 31.03.2025 г. са в размер на 0,5 млн. лв., което представлява 29,2 % изпълнение на заложените приходи в разчетите към ЗДБРБ за 2025 г. (1,8 млн. лв.). Отчетените приходи са постъпления от продажба на услуги, стоки и продукция (реклама, спонсорство, технически услуги, съвместни продукции, приходи от концертна дейност), наеми на имущество и други неданъчни приходи.

Изпълнението на разходите по бюджета на БНР възлиза на 15,9 млн. лв., като надвишава отчетените за същия период на предходната година разходи с 0,2 млн. лв. Спрямо разчетите към ЗДБРБ за 2025 г. изпълнението е 22,9 %. Българското национално радио съставя, изпълнява, приключва и отчита бюджет, съгласно чл. 70, ал. 1 от Закона за радиото и телевизията (ЗРТ). За периода са отчетени 14,4 млн. лв. текущи разходи и 1,5 млн. лв. капиталови разходи. Общият размер на отчетените текущи разходи включва: 9,8 млн. лв. разходи за персонал и 4,6 млн. лв. разходи за издръжка (вкл. разходи за членски внос, платени данъци, такси и административни санкции). Отчетените разходи за персонал представляват 61,6 % от отчетените за периода разходи. Средствата са усвоени за реализирането на основните цели и дейности на БНР по подготовката, създаването и разпространението на национални и регионални програми съгласно разпоредбите на Закона за радиото и телевизията. В разпределението на разходите по бюджета на БНР е включен преходния остатък за 2024 г. (съгл. чл. 70, ал. 6 от ЗРТ) в размер на 1,7 млн. лв.

Бюджетни взаимоотношения на БНР с централния бюджет са 66,1 млн. лв. съгласно чл. 50, т. 1 от ЗДБРБ за 2025 г. За отчетния период е усвоена сума в размер на 14,8 млн. лв. или 22,3 % от размера на определените със закона бюджетни взаимоотношения на БНР с централния бюджет.

**Приходите на Българската телеграфна агенция (БТА)** към 31.03.2025 г. са в размер на 0,1 млн. лв., което представлява 19,7 % от заложените приходи в разчетите към ЗДБРБ за 2025 г. (0,6 млн. лв.). Средствата са основно от продажба на услуги, стоки и продукция (реклама, технически услуги, продажба на продукция), наеми на имущество и др.

Отчетените **разходи** по бюджета на БТА са в размер на 3,0 млн. лв., което представлява 18,5 % от предвидените разходи в разчетите към ЗДБРБ за 2025 г.

Българската телеграфна агенция съставя, изпълнява, приключва и отчита бюджет, съгласно чл. 19, ал. 1 от Закона за Българска телеграфна агенция (ЗБТА). За периода са отчетени 3,0 млн. лв. текущи разходи и няма капиталови разходи. Общият размер на отчетените текущи разходи включва: 2,2 млн. лв. разходи за персонал и 0,8 млн. лв. разходи за издръжка (вкл. разходи за членски внос, платени данъци, такси и административни санкции). Отчетените разходи за персонал представляват 73,4 % от отчетените разходи.

 В разпределението на разходите по бюджета на агенцията е включен и преходния остатък за 2024 г. (съгл. чл. 20, ал. 3 от ЗБТА) в размер на 0,45 млн. лв.

**Бюджетни взаимоотношения** на БТА с централния бюджет са 15,7 млн. лв. съгласно чл. 50, т. 3 от ЗДБРБ за 2025 г. За отчетния период е усвоена сума в размер на 3,0 млн. лв. или 19,0 % от размера на определените със закона бюджетни взаимоотношения на БТА с централния бюджет.

Министерство на финансите, май 2025 г.

1. През месец февруари 2024 г. в изпълнение на чл. 71, ал.1 от Постановление № 13 на Министерския съвет от 2024 г. от сметката за чужди средства по бюджета на Министерството на регионалното развитие и благоустройството бяха възстановени средства в общ размер на 1 200,0 млн. лв., които съгласно бюджетната методология се отчитат като възстановени (отрицателни) разходи. [↑](#footnote-ref-2)
2. Обхваща държавния бюджет и бюджетите на общините, социалноосигурителните фондове, ДВУ, БАН, БНР, БНТ, БТА, бюджетите по чл.13, ал.4 от ЗПФ, както и сметките за средствата от ЕС и сметките за чужди средства на бюджетните организации. Данните за текущата година са на база месечни отчети, а тези за предходната година - на база тримесечни отчети на ПРБ. [↑](#footnote-ref-3)
3. Поради извършено закръгление в млн. лв., някои сумарни позиции в Таблица №1, Таблица №2 и в текста не се изчерпват от съставните им числа. [↑](#footnote-ref-4)
4. Разчети към ЗДБРБ за 2025 г. (oбн., ДВ., бр. 26 от 27.03.2025 г.). [↑](#footnote-ref-5)
5. През месец февруари 2024 г. в изпълнение на чл. 71, ал.1 от Постановление № 13 на Министерския съвет от 2024 г. от сметката за чужди средства по бюджета на Министерството на регионалното развитие и благоустройството бяха възстановени средства в общ размер на 1 200,0 млн. лв., които съгласно бюджетната методология се отчитат като възстановени (отрицателни) разходи. [↑](#footnote-ref-6)
6. Обхватът на показателя фискален резерв е в съответствие с §1, т. 41 от Допълнителните разпоредби на Закона за публичните финанси. [↑](#footnote-ref-7)
7. Закон за корпоративното подоходно облагане. [↑](#footnote-ref-8)
8. Малки и средни предприятия. [↑](#footnote-ref-9)
9. Държавният бюджет включва централен бюджет, бюджетите на НС, съдебната власт, министерствата и ведомствата. [↑](#footnote-ref-10)
10. Поради извършено закръгление в млн. лв., някои сумарни позиции в Таблица № 1 и в текста не се изчерпват от съставните им числа. [↑](#footnote-ref-11)
11. В позицията "Резерв за непредвидени и неотложни разходи" се посочват само данните по разчет. Разходите по отчет се отразяват по съответните разходни позиции, към които се отнасят извършените разходи. [↑](#footnote-ref-12)